Pemberian vaksin lepasi 12 juta, tertinggi direkod semalam dengan 424,541 dos

Jumlah pemberian vaksin di seluruh negara kini melepasi angka 12 juta apabila sehingga semalam sebanyak 12,212,730 suntikan dos pertama dan kedua sudah diberikan.

Semalam sahaja, negara sekali lagi merekodkan jumlah pemberian vaksin tertinggi setakat ini dengan pemberian sebanyak 424,541 dos pertama dan kedua.

Menteri Kesihatan Datuk Seri Dr Adham Baba dalam laman Twitternya berkata secara keseluruhan seramai 8,364,354 individu telah menerima suntikan dos pertama manakala 3,848,376 orang dos kedua.

Katanya daripada jumlah itu negeri-negeri di Lembah Klang membabitkan Selangor dan Wilayah Persekutuan Kuala Lumpur dan Putrajaya merekodkan pemberian dos tertinggi iaitu sebanyak 4,182,782 suntikan.

“Di Lembah Klang sahaja seramai 3,198,151 individu menerima dos pertama dan 984,631 lagi melengkapkan suntikan vaksin Covid-19 masing-masing,” katanya.

Katanya, Sarawak turut merekodkan pemberian dos tertinggi iaitu 1,437,565 bagi dos pertama dan 661,799 dos kedua, diikuti Johor dengan 585,977 (dos pertama) dan 353,896 (dos kedua).

Lima negeri mencatatkan pemberian vaksin tertinggi semalam membabitkan Selangor sebanyak 98,340 penerima dengan 72,644 dos pertama dan 25,696 dos kedua, diikuti Sarawak dengan 76,983 dos, Kuala Lumpur (70,951 dos), Negeri Sembilan (23,670) dan Johor (23,026).

Perdana Menteri Tan Sri Muhyiddin Yassin semalam berkata rekod tertinggi harian pemberian vaksin adalah berita terbaik untuk negara dalam usaha mencapai tahap imuniti kelompok sebelum akhir tahun ini.

“Ini berita baik kerana ia (kadar vaksinasi harian itu) antara tertinggi di dunia dan kalau kita ikut fasa vaksinasi, saya jangka kita boleh capai untuk hampir semua yang perlu divaksinasi selesai sebelum akhir tahun ini dan nampaknya proses ini berjalan lancar,” kata Perdana Menteri.

Sehubungan itu beliau mengarahkan Menteri Penyelaras Program Imunisasi Covid-19 Kebangsaan (PICK) Khairy Jamaluddin untuk membeli mana-mana vaksin yang sedia ada.


Rayuan akhir Najib: Penghakiman penuh Mahkamah Persekutuan


Kit Siang tak layak cakap soal integriti kerana DAP kini sokong kleptokrat: Wan Saiful

Datuk Wan Saiful Wan Jan membidas pemimpin veteran DAP, Lim Kit Siang sebagai tidak layak untuk bercakap soal integriti, malah kini sudah menyokong kleptokrat dalam kerajaan campuran.

Ketua Penerangan Bersatu itu berkata Kit Siang sepatutnya mencermin diri sendiri apabila kini sudah berkahwin secara politik dengan UMNO, malah sanggup menyokong lantikan seorang Timbalan Perdana Menteri yang terpalit kes rasuah dan sedang dibicarakan di mahkamah.

“Tetapi apabila Uncle Lim yang dah bersara terlupa untuk mencermin muka sendiri, saya terpaksa tegur.

“Uncle Lim (Kit Siang) sekarang sudah tidak ada moral standing untuk bercakap soal kredibiliti politik sesiapapun. Apatah lagi untuk mengkritik Perikatan Nasional. Kerana Uncle Lim sebenarnya dah menggadai prinsip perjuangan dan maruah dirinya,” katanya dalam satu hantaran Facebook.

Ahli Parlimen Tasek Gelugor itu mengkritik Kit Siang yang membisu berhubung rundingan yang dibuat antara pemimpin Pakatan Harapan (PH) dengan UMNO sejak sebelum ini Pilihan Raya Umum Ke-15 (PRU-15) dan menasihatinya supaya tidak menjadi seorang yang hipokrit.

“Mana suara Uncle Lim ketika Anwar Ibrahim membuat rundingan pintu belakang dengan Presiden UMNO sebelum PRU-15 lagi? Adakah Uncle Lim pun sebenarnya dah lama menjual maruah perjuangan kepada UMNO?

“Mana suara Uncle Lim apabila Presiden UMNO yang masih mempunyai 47 pertuduhan mahkamah dilantik dalam Kabinet sebagai Menteri dan Timbalan Perdana Menteri? Adakah Uncle Lim sanggup terima kleptokrat dan perasuah demi kuasa dan kedudukan?” ujarnya lagi.

Malahan, isu lantikan anak Perdana Menteri Datuk Seri Anwar Ibrahim sebagai penasihat yang kecoh baru-baru ini, Kit Siang juga membisu walhal ia secara jelas mempunyai unsur nepotisme yang selama ini diperjuangkan oleh PH.

“Mana suara Uncle Lim dalam isu nepotisme membabitkan Anwar Ibrahim? Adakah Uncle Lim takut orang tersedar bahawa dia juga mengamalkan nepotisme untuk memberi tempat dalam parti kepada anak dan menantu sendiri?” ujarnya lagi.

Jelas Wan Saiful, kecaman Kit Siang terhadap Perikatan Nasional (PN) mungkin kerana setakat ini anaknya, Lim Guan Eng masih belum menerima sebarang jawatan daripada kerajaan campuran.

“Saya faham Uncle Lim terpaksa bercakap walaupun dah bersara sebab setakat ini Anwar belum bagi jawatan kepada anak lelaki harapan Uncle Lim.

“Saya ucapkan good luck, Uncle Lim. Semoga anak dan menantu Uncle Lim diangkat oleh Anwar. Lagipun perangai nepotisme dah lebih kurang sama,” katanya.


Thailand lapor 18,901 jangkitan baharu, 147 kematian

Kementerian Kesihatan Awam Thailand hari ini memaklumkan dalam tempoh 24 jam lalu, 18,901 jangkitan baharu Covid-19, kedua tertinggi, dikesan di seluruh negara itu, sementara 147 pesakit meninggal dunia.

Thailand merekodkan jumlah kes harian tertinggi sebanyak 18,912 kes pada 31 Julai lalu.

Angka terbaharu itu menjadikan kumulatif kes di negara itu meningkat kepada 652,185 kes sementara 6,315 pesakit meninggal dunia.

Sementara itu, kementerian berkenaan juga menegaskan bahawa semua kakitangan kesihatan dan anggota pasukan penyelamat, akan menerima vaksin Pfizer, selagi mereka sihat dan sesuai dengan garis panduan penerimaan vaksinasi berasaskan mRNA.

Jawatankuasa kecil peningkatan imuniti penyakit memutuskan pada Ahad untuk menetapkan garis panduan bagi 1,503,450 dos Pfizer yang disumbangkan oleh Amerika Syarikat (AS) yang tiba di negara itu pada Jumaat.

Daripada jumlah itu kira-kira 700,000 dos akan diberi kepada kakitangan perubatan.

Bagaimanapun, angka itu menimbulkan persoalan terhadap pembahagian vaksin itu kerana ramai kakitangan perubatan yang tidak menepati kritieria ditetapkan kementerian berkenaan.

Timbalan Setiausaha Kementerian Kesihatan Awam Thailand yang menguruskan vaksin, Dr Sira Wisetsak menjelaskan kakitangan perubatan dan petugas barisan hadapan yang berdepan risiko dijangkiti Covid-19 akan memperoleh vaksin Pfizer.

“Semua kakitangan perubatan dan petugas barisan hadapan akan memperoleh vaksin mengikut kriteria ditetapkan. Kami percaya kriteria itu merangkumi semua staf perubatan. Jika ada vaksin berlebihan, ia akan diberi kepada kakitangan lain yang memerlukan,” katanya.

Bagaimanapun, banyak pertubuhan bukan kerajaan mendesak kementerian itu memberi suntikan Pfizer kepada kakitangan perubatan tanpa mengenakan syarat kerana mereka berdepan jangkitan Covid-19.

Ketua Jabatan Kawalan Penyakit Thailand Dr Opas Karnkawinpong pula menjelaskan kakitangan perubatan, petugas barisan hadapan, pelajar atau pegawai kerajaan yang menjadi berhubung rapat dengan pasakit Covid-19 akan mendapat vaksin Pfizer sekiranya mereka telah menerima dua dos suntikan Sinovac atau Sinopharm.

Bagaimanapun, beliau berkata sesiapa yang telah menerima kedua-dua dos Sinovac dan AstraZeneca atau vaksin AstraZeneca sebagai dos penggalak, tidak disyorkan untuk menerima Pfizer. – Agensi


Adakah Anwar tawar kerusi PM kepada Zahid selepas PRU-15?

UMNO dan PKR mungkin membentuk jajaran baharu politik bagi menubuhkan Kerajaan Pusat sekiranya tiada parti yang memperoleh majoriti pada Pilihan Raya Umum Ke-15 (PRU-15), 19 November depan.

Perkara itu tidak boleh ditolak apabila Presiden UMNO Datuk Seri Ahmad Zahid Hamidi sendiri, enggan bekerjasama dengan PAS – salah satu parti komponen Perikatan Nasional (PN) – jika mereka gagal menubuhkan kerajaan.

Sebelum ini, beberapa penganalisis serta pemimpin veteran UMNO sendiri berpendapat tidak ada parti yang mendapat majoriti menubuhkan kerajaan selepas PRU-15 ini, sekali gus memaksa jajaran baharu politik dilakukan.

Mengulas perkara itu, Ketua Penerangan Bersatu Datuk Wan Saiful Wan Jan berkata Zahid mungkin membawa UMNO berunding dengan Anwar yang menjadi Pengerusi Pakatan Harapan (PH), yang turut disertai DAP dan AMANAH.

“Zahid Hamidi kata selepas PRU dia tak mahu berunding dengan parti yang dia labelkan sebagai “Parti Pak Lebai”. Maksudnya Zahid Hamidi tak mahu berunding dengan PAS dan PN.

“Saya berpandangan bahawa Zahid menolak PAS dan PN kerana Zahid mahu bekerjasama dengan Anwar Ibrahim. Kalau tidak dia tak akan sanggup begitu sombong dengan PAS dan PN.

“Saya pernah sebut bahawa saya dimaklumkan Zahid dan Anwar telah mengadakan beberapa siri perbincangan sulit yang tidak diketahui oleh parti mereka sendiri. Jika rundingan ini betul, Zahid dan Anwar perlu dedahkan kandungan perbincangan sekarang!

“Adakah Anwar tawarkan Zahid menjadi Perdana Menteri sehingga Zahid begitu takabur hingga sanggup melabelkan PAS dan PN dengan label sebegitu?,” kata Wan Saiful dalam satu kenyataan hari ini.

Selain itu Wan Saiful berkata beliau yakin sebaik sahaja pilihan raya selesai, UMNO akan bergolak apabila Naib Presiden parti Datuk Seri Ismail Sabri Yaakob akan berusaha bertanding merebut jawatan presiden daripada Zahid.

Katanya Zahid mendakwa hanya UMNO dan BN sahaja yang mampu membawa kestabilan, tetapi bagaimana negara akan stabil sekiranya di dalam parti itu sendiri berlaku perebutan dan ketidakstabilan.

“Habis saja pilihan raya umum, parti UMNO akan bergolak… sebab akan berlaku perebutan kuasa siapa nak jadi presiden parti tersebut. Mana nak bawa kestabilannya?

“Sejak masa Ismail Sabri jadi Perdana Menteri, saya sendiri dipanggil dijemput untuk hadir beberapa siri perbincangan dengan beberapa menteri Kabinet UMNO yang mana dalam perbincangan tersebut antara perkara yang ditimbulkan ialah bila Ismail Sabri nak mulakan langkah mencabar Zahid untuk jadi presiden.

“Daripada hari pertama jadi Perdana Menteri dah mula plan (rancang) nak mencabar kedudukan presiden. Presiden pula dok plan macam mana aku nak jadi Perdana Menteri. Mana mungkin parti yang sebegini boleh menawarkan kestabilan,” kata Wan Saiful lagi.


Indonesia tengah dilanda gempa bumi, tiada amaran tsunami

Gempa bumi bermagnitud 6.1 pada skala Richter menggegarkan wilayah Sulawesi Utara di tengah Indonesia pada Sabtu, tetapi tiada amaran tsunami dikeluarkan, lapor agensi berita Xinhua memetik kenyataan agensi Meteorologi, Cuaca dan Geofizik.

Gempa bumi berlaku pada 9.26 pagi waktu tempatan (0226 GMT), dengan pusat gempa terletak 39 kilometer tenggara bandar Melonguane di daerah Talaud dengan kedalaman 12 km di bawah dasar laut, kata agensi itu dalam laporan Bernama.

Sementara itu, Xinhua turut melaporkan gempa bumi dengan kekuatan 6.0 pada skala Richter menggegarkan 231 km tenggara Sarangani, Filipina pada 02:26:13 GMT hari sama.

Menurut Pusat Kajian Geologi Amerika Syarikat, pusat gempa, dengan kedalaman 23.99 km, ditentukan pada 3.6951 darjah utara dan 126.6747 darjah timur.


Zahid dicabar bersumpah depan 31 MP UMNO, klip audio macam mana?

Seorang pemimpin senior UMNO mencabar Presiden UMNO, Datuk Seri Ahmad Zahid Hamidi supaya bersumpah di depan 31 Ahli-ahli Parlimen (MP) yang tidak menyokongnya untuk meneruskan kerjasama dengan cikgunya, Datuk Seri Anwar Ibrahim dan DAP.

Ahli Parlimen Padang Rengas, Datuk Seri Nazri Aziz mempersoalkan tindakan Zahid tersebut yang dilihat sanggup melakukan apa sahaja demi menyakinkan MP UMNO untuk menyokongnya walaupun sudah berkali-kali ditangkap menipu walhal sebelum ini juga pernah membuat penafian berhubung surat yang dihantar kepada Istana Negara dan juga klip audio mesra dengan Anwar.

“Bersumpah nama Allah tak sokong Anwar jadi Perdana Menteri (PM) tapi audio dia (Zahid) dengan anwar tu macam mana?

“Apakah sanggup buat apa saja asalkan dapat menyakini MP UMNO,” katanya kepada Agenda Daily.

Nazri juga menggesa Zahid supaya mendedahkan jika tidak menyokong Anwar, siapa yang akan beliau sokong untuk menjadi PM.

“Kalau tak sokong Anwar dia sokong siapa jadi PM?” soal beliau.

Sekiranya Zahid berani untuk mempertahankan sumpahnya seperti yang didedahkan Setiausaha Agung UMNO, Datuk Seri Ahmad Maslan baru-baru ini, Nazri kini mencabar beliau untuk melakukan perkara sama dihadapan MP UMNO dan Barisan Nasional supaya ia dapat menyakinkan mereka.

“Saya mintak Zahid sumpah depan kami 31 orang supaya kami juga yakin dengan Zahid,” katanya lagi.

Ahmad Maslan sebelum ini mendedahkan Zahid bersumpah dengan nama Allah tidak akan menyokong Anwar dan bagi orang Islam tindakan bersumpah terutamanya melibatkan kalimah suci bukan satu perkara yang boleh dibuat main-main.

“Presiden UMNO telah bersumpah Wallahi, Wabillahi, Watallahi bahawa beliau tidak akan menyokong Anwar untuk jadi perdana menteri dan tidak akan bersama dengan PH (Pakatan Harapan) dan DAP di hadapan beberapa Ahli Parlimen (MP).

“Saya ada ketika itu, ini baru lagi baru sehari dua yang lalu. Jadi tuduhan terhadap beliau itu adalah yang tidak berasas,” katanya dipetik dalam satu program bual bicara secara maya baru-baru ini.

14 MP UMNO diketuai Zahid sedang merancang bersama blok pembangkang diketuai Anwar, serta parti kecil lain yang cuba menumbangkan kerajaan Perikatan Nasional (PN) pimpinan Tan Sri Muhyiddin Yassin ketika ini.

Setelah beberapa kali gagal untuk menumbangkan kerajaan PN, kumpulan Zahid dan Anwar dilaporkan mengutus surat terbaharu kepada Yang di-Pertuan Agong mendakwa Muhyiddin tidak mempunyai majoriti.

Sebelum ini Yang di-Pertuan Agong sudah memperkenankan rancangan Muhyiddin untuk mengemukakan usul percaya terhadap kepimpinan beliau bagi membuktikan keabsahannya sebagai Perdana Menteri yang memiliki majoriti Parlimen.

Usul itu dijangka dibentangkan pada sidang Dewan Rakyat yang bakal bermula 6 September ini.


Muhyiddin dedah permintaan Zahid dan Najib semasa menerima lawatan di PMO

Presiden UMNO Datuk Seri Ahmad Zahid Hamidi dan bekas Perdana Menteri Datuk Seri Najib Razak ada melawat Tan Sri Muhyiddin Yassin di pejabatnya sebaik dilantik memegang jawatan nombor satu negara sebelum ini.

Muhyiddin yang juga mantan Perdana Menteri Kelapan itu mendedahkan Zahid dan Najib berkunjung ke Pejabat Perdana Menteri (PMO) sebagai kunjungan hormat namun masing-masing juga membawa bersama permintaan yang sukar untuk ditunaikannya.

Dalam ceramahnya di Tangkak malam tadi, Muhyiddin berkata Zahid melawatnya selepas dilantik sebagai Perdana Menteri dengan membawa ‘fail bertimbun’.

“Fail itu rupanya fail kes dia, kes mahkamah dia. Dia bawa pada saya dan kata Tan Sri ini fail saya.

“Saya tanya dia buat apa bawa dan dia kata Tan Sri tolonglah, saya tidak buat apa-apa (kesalahan),” kata Pengerusi Perikatan Nasional (PN) itu.

Namun, permintaan itu ditolak dengan baik dan Muhyiddin memberitahu Zahid jika tidak bersalah adalah lebih baik proses mahkamah yang menentukannya.

Sementara itu, Muhyiddin juga mengulangi dakwaannya bahawa Najib juga ada meminta campur tangannya untuk menggugurkan Tan Sri Gopal Sri Ram sebagai pendakwa raya dalam kes mahkamah yang dihadapinya.

Katanya, permintaan itu dibuat ketika Najib datang melawat di pejabatnya untuk mengucapkan tahniah atas pelantikannya sebagai Perdana Menteri.

“‘Bosku’ datang ke pejabat saya beri penghormatan sebagai perdana menteri, dalam cerita punya cerita, dia cerita juga kes mahkamah.

“Kalau boleh minta saya keluarkan (Datuk Seri Gopal) Sri Ram. Mana boleh, saya tidak akan buat macam itu.

“Akhirnya dalam tempoh beberapa bulan kedudukan kerajaan yang awal-awal ok dah jadi macam tak berapa ok, bergoyang-goyang,” katanya.

Najib sebelum ini menafikan ada meminta campur tangan Muhyiddin dan mengancam mahu menyaman beliau.

Untuk rekod, kedua-dua pemimpin utama UMNO itu kini sedang berdepan puluhan pendakwaan di mahkamah dan menjadi dalang utama kejatuhkan kerajaan PN sebelum ini kerana bertindak menarik sokongan terhadap kerajaan dipimpin Muhyiddin.


Sektor ekonomi perlu dibenar beroperasi semasa PKP, kata PPIPBM

Langkah kerajaan membenarkan sektor ekonomi dibenarkan beroperasi semasa tempoh pelaksanaan Perintah Kawalan Pergerakan (PKP) 3.0 adalah wajar, kata Persatuan Pengilang dan Industri Perkhidmatan Bumiputera Malaysia (PPIPBM).

PPIPBM menyedari peningkatan jangkitan kes Covid-19 semakin serius bagaimanapun gesaan pihak tertentu supaya kerajaan menutup sepenuhnya sektor ekonomi seperti PKP 1.0 lalu hanya akan menyebabkan para peniaga bumiputera mengalami kerugian lebih teruk pada ketika mereka sedang bangkit daripada kesan PKP terdahulu yang dilaksanakan.

“Persatuan Pengilang & Industri Perkhidmatan Bumiputera Malaysia (PPIPBM) mewakili hampir 5,000 ahli yang terdiri daripada syarikat/perusahaan kecil dan sederhana termasuk mikro tidak bersetuju sekiranya cadangan ini dilaksana kerajaan ke atas industri-industri yang sedang beroperasi kini.

“Ahli-ahli kami telah menanggung kerugian sejak pandemik melanda tahun lalu, kini sedang bangkit perlahan-lahan mulai awal tahun 2021, meneruskan perniagaan dengan mengamalkan SOP yang ditetapkan,” katanya dalam satu kenyataan hari ini.

Menurut persatuan lagi, bebanan kos operasi yang ditanggung pengilang juga akan semakin parah sekiranya PKP penuh dilaksanakan dan ia berkemungkinan berisiko tinggi kepada majikan yang terpaksa membuat pekerja.

“Warga pengilang masih perlu membayar pinjaman, sewaan premis, dan gaji pekerja. Pergerakan ekonomi rakyat yang merupakan para pekerja di sektor ini juga penting dalam tempoh pandemik ini memberi kegusaran kepada mereka bagaimana untuk meneruskan kehidupan menanggung keluarga lagi sekiranya dibuang kerja jika ahli-ahli kami tidak lagi mampu menanggung kerugian.

“Kesempitan pendapatan akan juga membawa kesan kepada keharmonian dan kesihatan mental sekeluarga,” katanya dalam kenyataan.

Sementara itu, PPIPBM memahami situasi petugas barisan hadapan yang sedang berdepan tekanan susulan peningkatan kes, namun mengulangi pendirian PKP penuh adalah langkah tidak sesuai buat masa ini.

“PPIPBM turut bersimpati dengan tekanan warga ‘front liners’ dan memahami kengkangan system kesihatan negara yang kini menghampiri kapasiti penuh.

“Akan tetapi PPIPBM berpendapat langkah ‘total lockdown’ tidak sesuai buat masa ini. Sebaliknya kerajaan perlu menumpukan usaha percepatkan pembekalan & pengedaran vaksin dan menguatkuasa pematuhan SOP oleh masyarakat di semua peringkat,” katanya lagi.

Negara hari ini mencatat rekod baharu tertinggi jangkitan sebanyak 6,075 kes.

Sebelum ini, rekod kes harian tertinggi dilaporkan pada 30 Januari lalu dengan 5,728.


‘Total lockdown’: LHDN beri kelonggaran bayar cukai, penalti

Lembaga Hasil Dalam Negeri (LHDN) memberikan kelonggaran kepada individu yang terjejas akibat penularan pandemik Covid-19 dan pelaksanaan penutupan penuh atau ‘total lockdown’, untuk membayar cukai dan penalti.

LHDN dalam kenyataan hari ini berkata langkah itu bertujuan meringankan beban orang ramai dalam menyelesaikan cukai tertunggak dan penalti.

Katanya, kelonggaran ditawarkan kepada pembayar cukai itu bagaimanapun tertakluk kepada beberapa kriteria.

“Pertama, penangguhan pembayaran penalti berkaitan dengan kewajipan cukai mereka ke tahun 2022 dengan syarat pembayar cukai terus mematuhi pembayaran amaun prinsipal cukai yang kena dibayar.

“Penalti yang termaktub dalam tawaran ini ialah penalti dikenakan mengikut Akta Cukai Pendapatan 1967, Akta Cukai Keuntungan Harta Tanah 1976 dan Akta Setem 1949.

“Kedua, pertimbangan permohonan penjadualan semula bayaran cukai bagi pembayar cukai yang kehilangan punca pendapatan atau menghadapi isu menyelesaikan cukai yang tertunggak akibat pelaksanaan PKP,” katanya.

Kenyataan itu juga menyebut LHDN turut mempertimbangkan penyemakan semula penalti dikenakan jika pembayar cukai mempunyai alasan kukuh.

“Pembayar cukai yang berhasrat memohon kelonggaran ini disyorkan untuk menghubungi Pejabat Cawangan LHDNM yang mengendalikan fail cukai pendapatan mereka.

“Bagaimanapun, pembayar cukai yang tidak terjejas perlu meneruskan pembayaran cukai seperti dikehendaki undang-undang yang berkuat kuasa,” katanya.

LHDN turut menyediakan soalan lazim berkaitan urusan percukaian dalam tempoh PKP 3.0 berkaitan perkara ini, selain menyentuh isu penghantaran borang nyata cukai pendapatan dan pembayaran cukai pendapatan.

FAQ itu boleh dicapai melalui pautanhttp://phl.hasil.gov.my/pdf/pdfam/faq_pkp3_1.pdf bagi versi bahasa Melayu, manakala untuk Bahasa Inggeris menerusi http://phl.hasil.gov.my/pdf/pdfam/faq_pkp3_2.pdf.

Sebarang pertanyaan dan maklum balas berkaitan boleh dimajukan kepada LHDN melalui Hasil Care Line di talian 03-8911 1000 / 603-8911 1100 (Luar Negara) atau HASiL Live Chat dan Borang Maklum Balas di portal rasmi LHDN di pautan pantas https://maklumbalaspelanggan.hasil.gov.my/MaklumBalas/ms-my.


Air mata Gaza

Allahuakbar, khabar dukacita buat seluruh umat Islam.

Masjid al-Aqsa, masjid suci umat Islam sedang diserang dan dinodai lagi oleh rejim Zionis yang kejam saat kita sedang berada dalam bulan Ramadan yang mulia.

Tiada langsung rasa belas, tiada langsung peri kemanusiaan. Tak mampu rasanya menahan hiba dan sebak saat melihat gambar-gambar yang terpapar di media sosial.

Tentera Zionis laknatullah bukan sahaja mengepung orang Islam yang sedang bersolat terawih di dalam masjid, bahkan gas pemedih mata dan tembakan peluru getah turut dilepaskan kepada mereka.

Tidak sedikit orang Islam yang cedera, malahan angka mereka mencecah ratusan. Bukan sekadar itu, ramai antara mereka yang telah syahid bertemu Allah.

Kronologi Serangan Ke Atas Masjid al-Aqsa:

1. Awal pagi 26 Ramadan, kita dikejutkan dengan khabar bahawa Masjid al-Aqsa telah diserang rejim Zionis saat ramai rakyat Palestin sedang menunaikan solat tarawih. Pencerobohan ini telah cuba dihalang oleh rakyat Palestin sehingga menyebabkan lebih 200 orang mengalami kecederaan.

2. Gas pemedih mata dan tembakan dilepaskan kepada jemaah yang sedang beribadah dan beriktikaf di dalam masjid.

3. Pencerobohan yang amat biadap ini sebenarnya adalah ‘latihan’ untuk rejim Zionis mengukur keupayaan senjata dan ketenteraan mereka. Serangan besar-besaran dijangka akan dilancarkan pada 28 Ramadan kerana tarikh tersebut merupakan ‘Hari Jerusalem’ orang-orang Yahudi.

4. Rejim Zionis kononnya hendak memberi ugutan buat umat Islam Palestin supaya tidak pergi beribadah di Masjid al-Aqsa pada Hari Jerusalem tersebut. Bahkan, mereka juga menyekat laluan masuk ke Baitul Maqdis tahun ini sehingga menyebabkan hanya 70,000 jemaah sahaja dapat dibenarkan masuk berbanding 250,000 orang jemaah sebelum ini.

5. Bas-bas yang membawa umat Islam untuk memasuki Baitul Maqdis dihalang oleh rejim Zionis. Namun, rakyat Palestin tetap nekad untuk meneruskan perjalanan walaupun hanya dengan berjalan kaki. Semangat mereka sangat kuat kerana mereka ingin beriktikaf di Masjid al-Aqsa pada malam 27 Ramadan.

6. Provokasi dan serangan Zionis malam kelmarin gagal menghalang puluhan ribu rakyat Palestin untuk membanjiri Masjid al-Aqsa. Bahkan jumlah yang hadir sekitar 90,000 orang dan ia dikatakan jumlah yang terbesar berbanding malam-malam sebelum ini.

7. Malahan, terdapat sekumpulan yang digelar murabitun dan murabitat al-Aqsa iaitu lelaki dan wanita yang berkunjung ke Masjid al-Aqsa secara berjadual untuk melindunginya daripada pencerobohan oleh polis Zionis dan kumpulan ekstremis Yahudi.

8. Mereka ini tidak akan berganjak daripada mempertahankan masjid suci umat Islam.

9. Apa pun perjuangan masih belum selesai. Malam ini akan menjadi satu lagi ujian besar menjelang perayaan Yahudi, Hari Jerusalem pada hari Isnin (28 Ramadan).

Tuan Puan,

Dengan bulan Ramadan yang masih berbaki beberapa hari lagi ini, marilah bersama perbanyakkan membaca Qunut Nazilah.

Panjatkanlah doa sungguh-sungguh kepada Allah SWT agar saudara-saudara seIslam kita di tanah Palestin yang kita cinta terpelihara daripada sebarang perbuatan terkutuk tentera Zionis.

Cara-cara membaca Qunut Nazilah:

1. Disunatkan untuk dibaca secara kuat sama ada di dalam solat al-sirriyyah (bacaan solat yang dibaca secara perlahan) seperti Solat Zohor dan Asar atau solat al-jahriyyah (bacaan solat yang dibaca secara kuat) seperti solat Subuh, Maghrib dan Isya’.

2. Qunut Nazilah disyariatkan di dalam solat-solat fardu sahaja dan tidak pada solat-solat sunat.

3. Boleh dibaca di dalam solat fardu secara berjemaah mahupun di dalam solat bersendirian. Jika dibaca dalam solat berjemaah, imam perlu membacanya dengan suara yang kuat dan makmum mengaminkannya. Jika dilakukan secara bersendirian, maka ia perlu dibaca secara perlahan.

4. Dibaca pada rakaat yang terakhir, semasa I’tidal, selepas bangun dari rukuk.

5. Disunatkan mengangkat kedua tangan semasa berdoa.

Bacaan Qunut Nazilah:

اَللَّهُمَّ إِنَّا نَجْعَلُكَ فِي نُحُورِ أَعْدَائِنَا وَنَعُوْذُبِكَ مِنْ شُرُوْرِهِمْ
اَللَّهُمَّ بَدِّدْ شَمْلَهُمْ وَفَرِّقْ جَمْعَهُمْ وَشَتِّتْ كَلِمَتَهُمْ
وَزَلْزِلْ أَقْدَامَهُمْ وَسَلِّطْ عَلَيْهِمْ كَلْباً مِنْ كِلَابِكَ
يَاقَهَّارُ يَاجَبَّارُ يَامُنْتَقِيمُ يَااَللَّهُ يَااَللَّهُ يَااَللَّهُ
اَللَّهُمَّ يَامُنْزِلَ الْكِتَابِ وَيَامُجْرِيَ السَّحَابِ
وَيَاهَازِمَ اْلأَحْزَبِ إِهْزِمْهُمْ وَانْصُرْنَا عَلَيْهِمْ

Maksudnya:

Ya Allah, sesungguhnya kami letakkan Engkau dibatang leher musuh-musuh kami, dan kami berlindung dengan-Mu daripada kejahatan mereka, Ya Allah leburkan kumpulan mereka, kacau bilaukan kesatuan mereka, cerai-beraikan pakatan mereka, goncangkan pendirian mereka, hantarkan anjing-anjing-Mu ke atas mereka, Wahai Tuhan yang gagah perkasa, Wahai Tuhan yang bersifat murka.

Ya Allah Ya Allah Ya Allah.

Wahai Tuhan yang menurunkan al-Quran, Wahai Tuhan yang mengarahkan awan, Wahai Tuhan yang menewaskan bala tentera Ahzab, kalahkan mereka, menangkan kami ke atas mereka.

Allahumma amin.

Ustazah Asma’ Harun


Syarikat MNC Jerman minat labur di Kedah

Kedah akan menjadi lokasi penting apabila syarikat multinasional (MNC) dari Jerman berminat untuk melabur di negeri itu.

Menteri Besar Kedah, YAB Dato’ Seri Muhammad Sanusi Md Nor berkata demikian selepas bertemu syarikat tersebut dua hari lalu di Jerman.

Tambah beliau, jumlah keseluruhan yang bakal dilaburkan akan diumumkan sendiri oleh syarikat tersebut.

“Ada yang kata pelaburan yang masuk ke Kedah ini kerja Lembaga Pembangunan Pelaburan Malaysia (MIDA), ianya kurang tepat kerana MIDA adalah agensi persekutuan dan mempromosikan Malaysia bukan negeri,” ujar Sanusi dalam sidang media selepas merasmikan Majlis Penyerahan Khemah, Meja dan Kerusi kepada MKK di bawah program Sejahtera Komuniti Tahun 2023 di Wisma Darul Aman di sini pada Khamis.

Jelasnya, syarikat-syarikat itu memilih untuk melabur di negeri Kedah kerana tertarik pada promosi-promosi yang dilaksanakan oleh Kedah.

Muhammad Sanusi turut memaklumkan bahawa Kedah mempunyai kumpulan pemasaran yang cekap di Kulim Hi-Tech Park (KHTP) dan Invest Kedah untuk menarik para pelabur.

Kata Muhammad Sanusi, pihak kerajaan akan mencari tapak yang sesuai untuk syarikat itu melabur dan kemungkinan adalah di kawasan KHTP.

“Jika pelabur tidak dapat masuk kerana ada masalah dengan tapak, bukan Kedah sahaja yang rugi tetapi Persekutuan turut rugi kerana hasil cukai import eksport diperoleh kepada pihak Persekutuan,” jelas Menteri Besar.


Pengguna terbeban, tiba-tiba harga barang naik : Laporan

Kenaikan harga hampir kesemua barangan keperluan termasuk bukan kawalan menyebabkan pengguna yang sudah terkesan dengan kos sara hidup tinggi pada masa ini semakin terbeban.

Peniaga kuih tradisional, Nor Aziah Abdullah, 53 mengakui dia turut terbeban dengan kenaikan pelbagai barangan keperluan yang meningkat ketara kira-kira 50 peratus sejak awal tahun ini.

“Selepas Perintah Kawalan Pergerakan (PKP) perniagaan saya merosot teruk sangat berbanding semasa PKP.

“Tiba-tiba saja semua harga barang mendadak naik yang bukan sikit-sikit kenaikan. Ibarat RM100 dulu nilainya macam RM50 pada zaman sekarang.

“Macam tepung naik kepada lebih RM70 seguni berbanding dulu baru RM42 saja begitu juga dengan gula (guni),” katanya, lapor Harian Metro.

Bagi pencinta kucing, Afiq Shazwan On, 30, kos keperluan untuk lima anak kucingnya juga mengalami kenaikan ketara sejak lebih setahun lalu.

“Jika dulu dengan RM400 saya boleh beli 14 kilogram (kg) makanan kucing untuk sebulan dan pasir untuk penggunaan tiga minggu bagi lima ekor kucing saya.

“Sekarang, RM400 itu saya cuma boleh dapat makanan kucing untuk sebulan dan saya perlu tambah lagi RM120 untuk pasir. Kos itu belum termasuk rawatan jika kucing sakit dan lain-lain yang juga semakin naik harga.

“Bagi saya harga makanan dan kos pemandulan kucing paling perlu dikawal kerajaan kerana ia satu keperluan utama untuk pencinta kucing seperti saya,” katanya.

Selain itu, suri rumah Noor Baizurah Mohamad Rusni, 33 berkata, harga keperluan seperti susu formula, lampin pakai buang, kelengkapan dan peralatan sekolah untuk lima anaknya juga semakin meningkat.

“Dulu pada tahun 2020 ke 2021 harga lampin pakai buang anak cuma RM37 ke RM38 sekarang mencecah RM45 ke atas untuk sebungkus.

“Begitu juga susu formula daripada RM25 untuk 90 gram sekarang RM29 dan susu khas untuk anak yang menghidap kanser pula cecah RM100 berbanding RM75 kepada RM78 untuk 800 gram sebelum ini.

“Barang sekolah pun mahal, lebih-lebih lagi ada anak ramai macam saya ini. Memang terkesan kerana hampir setiap minggu juga ada barang yang perlu dibeli untuk aktiviti seni anak di sekolah.

“Saya harap sangat kerajaan dapat mengawal harga keperluan ini kerana kami rasa terbeban dengan kenaikan harga barang sekarang,” katanya.

Sementara itu, meninjau di ruangan komen Facebook, kebanyakan netizen turut mengeluh tentang kenaikan pelbagai barangan lain seperti beras, alat ganti kenderaan, bahan binaan, penjagaan diri serta peralatan elektrik.

Pemilik akaun FB, Azrul Haris berkata, dia menyedari barangan kosmetik, minyak wangi, ubat gigi serta pencuci muka mengalami kenaikan tinggi.

“Yang sebelum ini bawah RM15 dah jadi lebih RM20,” katanya.

Bagi Incik Aremier Incik Amier pula berkata barangan bukan saja mengalami kenaikan tinggi malah kuantiti dan berat semakin berkurangan.

“Sudahlah mahal kuantiti dan berat dikurangkan macam mi segera dari 90 gram kepada 81 gram sekarang tinggal 71 gram.

“Macam sabun serbuk dari 2.3 kg sekarang dah tinggal 1.9 kg. Banyak lagi lah (barang lain),” katanya.


Skandal LCS: DAP pula minta Najib jelaskan layanan istimewa kepada kontraktor

Datuk Seri Najib Razak semasa menjadi Menteri Kewangan dalam skandal kapal tempur pesisir (LCS) diminta untuk memberi penjelasan melibatkan kontraktor utama mengendalikan projek Tentera Laut Diraja Malaysia (TLDM) itu.

Bekas Perdana Menteri (PM) itu yang juga memegang portfolio di Kementerian Kewangan didesak DAP supaya memberi penjelasan mengapa Boustead Naval Shipyard Sdn Bhd (BNS) mendapat layanan istimewa walaupun gagal menyiapkan pembinaan LCS mengikut tempoh ditetapkan.

Setiausaha Publisiti DAP Teo Nie Ching membangkitkan berhubung isu caj penghantaran lewat bagi setiap LCS dihadkan kepada RM180 juta, walhal sepatutnya kerajaan berhak menuntut ganti rugi tertentu dan ditetapkan (LAD) lebih tinggi lagi.

Had RM180 juta itu dimasukkan dalam kontrak pembinaan LCS.

Teo berkata sepatutnya kerajaan boleh menuntut LAD sebanyak RM116.54 juta menjelang 31 Dis 2019 kerana penghantaran LCS pertama sudah lewat 245 hari.

Berdasarkan anggaran kiraan jumlah tersebut sehingga 31 Julai tahun ini, Teo menyatakan LAD itu boleh mencecah RM582.12 juta.

“Penghantaran LCS2, LCS3 dan LCS4 juga lewat. Pengiraan mudah akan menunjukkan bahawa menjelang Julai 2022, jumlah LAD mengikut hari untuk LCS1 hingga LCS4 sepatutnya RM1.57 bilion, tetapi jumlah LAD yang boleh dituntut oleh kerajaan hanya RM671 juta, disebabkan oleh had RM180 juta LAD bagi setiap kapal.

“Apakah rasionalnya untuk masukkan had RM180 juta dalam kontrak, yang hanya menguntungkan BNS dan meletakkan kerajaan dalam kedudukan yang sangat merugikan?” soal Ahli Parlimen Kulai itu.

Teo juga menggesa Najib menjelaskan mengapa dia tidak mengendahkan Pekeliling Perbendaharaan Malaysia (No. 5 Tahun 2007) (Pekeliling Perbendaharaan Bil. 5 Tahun 2007) yang menyatakan bahawa maksimum 25 peratus daripada jumlah kontrak atau RM10 juta, mengikut mana yang lebih rendah, boleh dibayar sebagai bayaran awal dalam mana-mana kontrak.

“Bagaimanapun, RM1.36 bilion telah dibayar oleh kerajaan kepada BNS sebagai bayaran awal, jauh melebihi had yang dibenarkan di bawah garis panduan kewangan MOF, menyebabkan Surat Setuju Terima dipinda dua kali.

“Lebih penting lagi, pembayaran sedemikian hanya boleh dibuat dengan kelulusan kementerian kewangan. Bolehkah Najib, sebagai menteri kewangan ketika itu, tolong jelaskan kepada kami, apa menyebabkan kelulusan itu dibenarkan?” soalnya lagi.

Jawatankuasa Kira-kira Negara (PAC) pada minggu lepas mendedahkan, tiada satu pun LCS disiapkan meskipun kerajaan telah membayar RM6.083 bilion untuk projek itu menerusi kontrak kepada BNS secara rundingan terus.

Pelbagai kepincangan didedahkan PAC berhubung pembinaan LCS dan perolehan LCS itu telah diluluskan oleh Putrajaya pada awal 2011 ketika pemerintahan Barisan Nasional dan UMNO.

Pada akhir 2011, kontrak RM9 bilion telah diberikan kepada BNS.

Kontrak itu berkuat kuasa pada 3 Oktober 2013, selama 10 tahun dan akan tamat pada 2 Oktober tahun depan.


1,000 jemaah tolak tawaran haji

Bakal jemaah yang telah menerima tawaran menunaikan haji musim 2022, tetapi tidak melepasi saringan kesihatan yang ditetapkan perlu akur dan patuh dengan keputusan tersebut.

Menteri di Jabatan Perdana Menteri (Hal Ehwal Agama), Datuk Idris Ahmad berkata syarat berkenaan telah ditetapkan oleh Kerajaan Arab Saudi dan tidak tertakluk kepada Lembaga Tabung Haji (TH).

“Kita (TH) tidak tetapkan syarat itu, kita kena raikan pandangan (syarat) mereka (Arab Saudi) dari sudut kesihatan… Nak elakkan masalah kesihatan seperti Covid-19 dan cuaca di sana juga nanti agak panas.

“Jemaah perlu patuh, bertanyalah pada ahli, tanyalah pada orang yang tahu kalau kamu tidak tahu,” katanya kepada pemberita selepas merasmikan Program Rehlah Till Jannah Siri 1/2022 di Perkampungan Darul Barakah di Marang, Terengganu, hari ini.

Menurutnya pada masa ini TH telah mengeluarkan surat tawaran bagi panggilan kedua kumpulan jemaah haji Malaysia musim 2022.

Idris berkata untuk panggilan pertama, lebih 1,000 jemaah terpaksa menolak tawaran disebabkan oleh pelbagai faktor antaranya masalah kesihatan.

Pada tahun ini jemaah haji yang dibenarkan adalah berusia 65 tahun ke bawah, tiada penyakit kronik, mempunyai sijil vaksinasi COVID-19 dan perlu mengemukakan keputusan negatif ujian calitan (PCR) dalam tempoh 72 jam daripada masa berlepas.

Sementara itu mengenai loji penyembelihan Thomas Foods International (TFI) Lobethal, Australia, yang didakwa tidak mematuhi keperluan standard dan prosedur halal Malaysia, katanya pihaknya masih menunggu maklumat rasmi berkaitan isu itu.

“Sebaik sahaja kita dapat maklumat (awal), kita memang sudah hentikan (gantung serta merta kelulusan TFI) sampai siasatan selesai… Tapi kita nak dapatkan maklumat dalam bentuk fakta dan data, tak mahu dalam bentuk khabar angin,” katanya. – Bernama


Video ‘puasa pun bodoh’: Polis siasat ikut seksyen berkaitan agama

Polis sudah membuka kertas siasatan berhubung kejadian pekerja di sebuah restoran makanan segera di Klang, Selangor dimarahi pelanggan dengan kata-kata kesat.

Ketua Polis Selangor, Datuk Arjunaidi Mohamed berkata, kes itu disiasat mengikut Seksyen 298 Kanun Keseksaan dan Seksyen 509 Kanun Keseksaan.

Seksyen 298 Kanun Keseksaan, adalah berkaitan perbuatan menghasilkan sebarang bunyi ‘dengan sengaja berniat hendak melukakan perasaan agama seseorang’, adalah suatu kesalahan jenayah yang boleh dihukum dengan penjara selama tempoh 1 tahun, atau denda, atau kedua-duanya sekali.

Sementara, Seksyen 509 pula adalah berkaitan perkataan atau isyarat yang dimaksudkan mengaibkan kehormatan seseorang.

Mengikut seksyen itu, barang siapa dengan maksud hendak mengaibkan kehormatan seseorang, menyebut apa-apa perkataan, membuat apa-apa bunyi atau isyarat, atau menunjukkan apa-apa benda, dengan maksud supaya perkataan atau bunyi itu didengar, atau supaya isyarat atau benda itu dilihat oleh seseorang itu, atau mengganggu kesantunan seseorang itu, hendaklah diseksa dengan penjara selama tempoh yang boleh sampai lima tahun, atau dengan denda, atau dengan kedua-duanya.

Arjunaidi berkata, kejadian kira-kira jam 1.30 petang semalam (Sabtu) berlaku akibat salah faham hingga mengeluarkan perkataan yang agak sensitif.

“Semasa pertengkaran itu mungkin ada keluar perkataan yang menyinggung perasaan dan tidak sepatutnya dikeluarkan,” katanya.

Katanya, polis sudah memanggil saksi dan individu terbabit untuk siasatan lanjut.

Katanya, pihaknya akan segera menyelesaikan kertas siasatan kes terbabit sebelum dibawa ke Timbalan Pendakwa Raya untuk tindakan seterusnya.

[VIDEO] ‘Puasa pun bodoh’, teruk pekerja KFC kena dengan pelanggan


Serang Hadi, Guan Eng tak payah berpencak silat, kata Sanusi

Pengerusi DAP, Lim Guan Eng diingatkan soal asas penubuhan parti politik di negara ini yang berasaskan kaum sejak dulu.

Malah Ketua Pengarah Pilihan Raya Pas Pusat, Datuk Seri Muhammad Sanusi Md Nor berkata orang kuat DAP itu tidak perlu melatah melihat parti lain memperjuangkan kaum masing-masing sedangkan dirinya sendiri turut mengamalkan politik perkauman.

“Ia boleh dibuktikan apabila MIC ditubuhkan kaum India, MCA bagi kaum Cina, UMNO untuk Melayu dan Pas untuk Islam.

“Asasnya memang begitu dan DAP pula parti cauvinis ekstremisme Cina. Pergi tengok deklarasi Setapak ketika DAP ditubuhkan pada 1969 dan itulah dia DAP.

“Jadi tak payahlah berpencak silat seolah-olah beliau tak praktikkan politik perkauman. Kita kenal beliau lama dah,” katanya lapor Sinar Harian, hari ini.

Semalam, Guan Eng menggesa rakyat Malaysia supaya membuat laporan polis terhadap Presiden PAS, Tan Sri Abdul Hadi Awang bagi menamatkan politik pecah belah, pelampau dan perkaumannya.

Ketika diminta mengulas soal itu, Muhammad Sanusi yang juga Menteri Besar Kedah menempelak Guan Eng berhubung gesaan itu.

“Guan Eng kira nak buat laporan polis saja, sepatutnya kenyataan politik, selesaikanlah di medan politik dengan buat kenyataan balas.

“Itulah eksesais dan namanya politik. Kalau kita buat satu eksesais politik tapi beliau nak selesaikan hingga ke polis dan mahkamah, tak payah main politiklah,” katanya.

Pada Isnin, Abdul Hadi yang juga Ahli Parlimen Marang berkata kaum Melayu dipermain-mainkan dan ditipu secara terang-terangan dalam kejahilan serta kelalaian mereka.

Kenyataan itu dibuat berkait sokongannya dan beberapa pemimpin PAS terhadap Proklamasi Orang Melayu yang dibawa bekas perdana menteri, Tun Dr Mahathir Mohamad.


Polis tahan 10 lelaki terlibat ‘perang mercun’ di Senawang

Polis menahan 10 lelaki dipercayai terbabit dalam ‘perang mercun’ di kawasan rumah kedai Taman Bandar Prima Senawang, di Seremban, pada malam raya pertama lalu.

Klip video ‘perang mercun’ itu tular dalam media sosial menunjukkan dua kumpulan bermain mercun dengan ‘menyerang’ satu sama lain seolah berperang.

Ketua Polis Daerah Seremban Asisten Komisioner Nanda Maarof berkata pihaknya mengesan video berdurasi 29 saat di laman sosial kira-kira 9 pagi semalam.

“Ia memaparkan sekumpulan lelaki melakukan gaduh gempar sesama sendiri menggunakan bunga api.

“Kejadian berlaku di Jalan BPS 3, Taman Bandar Prima Senawang. Kejadian dikatakan Malaysia versi Brazil,” katanya dalam kenyataan, hari ini.

Beliau berkata, siasatan awal mendapati kejadian tular itu berlaku kira-kira tengah malam Isnin 2 Mei lalu.

“Polis membuat tangkapan terhadap 10 lelaki berusia dari 19 hingga 42 tahun untuk tujuan siasatan lanjut dan merampas sejumlah besar bunga api serta mercun. Mereka ditahan di sekitar daerah ini semalam.

“Siasatan lanjut masih dijalankan. Permohonan reman terhadap semua suspek dibuat hari ini,” katanya.

Menurutnya, kes disiasat mengikut Seksyen 148 Kanun Keseksaan dan Seksyen 6 Akta Bahan Letupan 1957.


Isytihar harta hanya gimik politik, kata Muhyiddin

Pengerusi Perikatan Nasional (PN) Tan Sri Muhyiddin Yassin menganggap perisytiharan harta oleh calon yang bertanding pada Pilihan Raya Umum Ke-15 (PRU-15) sebagai “gimik politik.”

Katanya ada cara yang betul untuk mengisytiharkan harta seseorang.

“Saya melakukan itu (mengisytiharkan harta saya) semasa saya menjadi menteri dan perdana menteri atau memegang jawatan awam di mana anda perlu mengisytiharkan harta anda tetapi jika anda berada di sektor swasta, anda tidak perlu berbuat demikian.

“Bolehkah Suruhanjaya Pencegahan Rasuah Malaysia (SPRM) meminta Presiden PKR Datuk Seri Anwar Ibrahim mengisytiharkannya?

“Sebagai menteri, ia adalah wajib untuk berbuat demikian tetapi ia adalah gimik politik jika ada yang lain untuk menunjukkan calon itu miskin atau seseorang itu tidak patut mengundinya,” katanya kepada media selepas program belia di rumah terbuka Taman Sri Penggaram di Batu Pahat, hari ini.

Dalam ucapannya pada majlis itu, Muhyiddin menyifatkan tempohnya bersama Pakatan Harapan (PH) sebagai zamannya yang lebih jahil dalam politik.

Beliau menjadi Menteri Dalam Negeri selama 22 bulan dalam kerajaan PH.

“Selepas 22 bulan, Tun Dr Mahathir Mohamad meletakkan jawatan sebagai Perdana Menteri. Negara mengalami masalah dan saya terpaksa menyelamatkannya.

“Kita tinggalkan PH dan ini menyebabkan kerajaan tumbang. Kalau mereka nak panggil saya pengkhianat, terpulang. Tetapi saya tidak mengkhianati bangsa, agama dan negara,” katanya.

Walaupun membentuk kerajaan, beliau berkata PH tidak dapat melaksanakan manifestonya dengan Dr Mahathir berkata ia bukan kitab suci.

“Kami juga menerima tekanan hebat daripada DAP yang mahu kerajaan ketika itu menghapuskan Akta Hasutan.

“Akta ini melindungi Raja, Islam sebagai agama rasmi negara serta hak Melayu dan bahasa Melayu,” katanya.


Keputusan kes rasuah Rosmah diubah kepada 1 September

Mahkamah Tinggi Kuala Lumpur menetapkan tarikh baharu 1 September depan bagi membuat keputusan berhubung kes rasuah Datin Seri Rosmah Mansor membabitkan projek solar hibrid untuk 369 sekolah luar bandar di Sarawak bernilai RM1.25 bilion.

Menurut BH, Peguam Rosmah, Datuk Akberdin Abdul Kader yang ditemui selepas prosiding pengurusan kes berkenaan berkata, mahkamah mengarahkan kedua-dua pihak hadir pengurusan kes hari ini melalui surat pada 29 Jun lalu, dengan kehadiran isteri bekas perdana menteri itu dikecualikan.

Pada 12 Mei lalu, Hakim Mohamed Zaini Mazlan memutuskan untuk memberikan keputusannya pada 7 Julai ini. Bagaimanapun, pada pengurusan kes dalam kamar di hadapan Timbalan Pendaftar Catherine Nicholas hari ini, tarikh berkenaan dilapang dan dijadualkan semula.

Timbalan Pendakwa Raya Poh Yih Tinn mengesahkan perkara itu dan memberitahu, hakim mahu memberikan keputusan pada Ogos ini tetapi pihak pendakwaan dan pembelaan hanya bersetuju bagi tarikh September.

Pada 23 Februari lalu, pihak pembelaan menutup kesnya selepas memanggil dua saksi iaitu Rosmah dan bekas Pengarah Bahagian First Lady of Malaysia (FLOM), Datuk Seri Siti Azizah Sheikh Abod.

Isteri bekas Perdana Menteri Datuk Seri Najib Razak itu diperintah membela diri pada 18 Februari tahun lalu terhadap tiga tuduhan rasuah selepas Mohamed Zaini memutuskan pihak pendakwaan berjaya membuktikan kes prima facie terhadapnya.

Dia mengaku tidak bersalah atas satu tuduhan meminta RM187.5 juta dan dua tuduhan menerima rasuah berjumlah RM6.5 juta daripada Pengarah Urusan Jepak Holdings Sdn Bhd ketika itu, Saidi Abang Samsuddin.

Rasuah itu didakwa diterima melalui bekas Pegawai Khasnya, Datuk Rizal Mansor sebagai ganjaran kerana membantu Jepak Holdings mendapatkan Projek Bersepadu Sistem Solar Photovoltaic Hibrid serta Penyelenggaraan dan Operasi Genset/Diesel bagi 369 sekolah luar bandar di Sarawak bernilai RM1.25 bilion secara rundingan terus daripada Kementerian Pendidikan.

Dalam pada itu, pada 24 Jun lalu, Rosmah memfailkan permohonan kebenaran semakan kehakiman untuk mencabar pelantikan Datuk Seri Gopal Sri Ram sebagai Timbalan Pendakwa Raya Kanan dalam kes berkenaan dan memohon perbicaraan penuh kes itu yang berlangsung sejak 2018 terbatal dan tidak sah.

Permohonan terbabit akan didengar pada 6 Julai ini.

Sebelum ini, Rosmah memfailkan permohonan sama di Mahkamah Tinggi, tetapi ditolak dan rayuannya terhadap permohonan itu juga ditolak Mahkamah Rayuan dan Mahkamah Persekutuan.

Dalam permohonan terbaharunya, Rosmah memohon deklarasi bahawa pelantikan Sri Ram sebagai Timbalan Pendakwa Raya Kanan melalui tiga surat pelantikan (fiat), masing-masing bertarikh 8 Julai 2020, 11 Mei dan 21 Mei 2021 adalah salah di sisi undang-undang.


Agong, PM antara pemimpin dunia ucap takziah kepada UAE

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan takziah kepada seluruh keluarga Presiden Emiriah Arab Bersatu dan Pemerintah Abu Dhabi Sheikh Khalifa bin Zayed Al Nahyan yang telah kembali ke rahmatullah hari ini.

Seri Paduka turut menzahirkan rasa dukacita atas pemergian Almarhum dan menzahirkan harapan agar seluruh keluarga Sheikh Khalifa sabar serta tabah menghadapi dugaan dan suasana sedih serta pilu itu.

“Seri Paduka mendoakan agar roh Almarhum dicucuri rahmat oleh Allah SWT dan ditempatkan bersama para solihin,” menurut hantaran di laman Facebook Istana Negara.

Sementara itu Perdana Menteri Datuk Seri Ismail Sabri Yaakob turut menzahirkan ucapan takziah kepada Naib Presiden dan Perdana Menteri UAE Sheikh Mohammed bin Rashid Al Maktoum dan rakyat negara itu atas kemangkatan Sheikh Khalifa.

Perdana Menteri berkata beliau sedih apabila mendapat perkhabaran mengenai kemangkatan Pemerintah Abu Dhabi itu yang disifatkannya sebagai pemimpin berwawasan serta telah berjasa besar kepada kemajuan dan kemakmuran UAE.

Pemimpin Amerika Syarikat, Britain, Bahrain, Kuwait, Qatar, Jordan, Maghribi, Iraq, Perancis, Oman, Palestin dan Turki, serta aParlimen Arab, Liga Arab dan Pertubuhan Kerjasama Islam (OIC), turut sama berbuat demikian.

Kuwait, bersama beberapa negara lain, mengumumkan tiga hari berkabung dengan semua kementerian dan jabatan kerajaan ditutup, manakala bendera negara dikibar separuh tiang selama 40 hari.

Sheikh Khalifa, yang dasar pemodenannya membantu mengubah UAE menjadi kuasa serantau, meninggal dunia pada semalam (13 Mei 2022) pada usia 73 tahun.

Sheikh Khalifa dilantik sebagai presiden kedua UAE pada 2004, menggantikan bapanya dan pengasas UAE Sheikh Zayed al Nahyan.

Dilahirkan pada 1948 di timur Abu Dhabi, Sheikh Khalifa adalah anak sulung Sheikh Zayed. Sebelum peranannya sebagai presiden, beliau adalah Putera Mahkota Abu Dhabi dan mengetuai Majlis Petroleum Tertinggi Abu Dhabi, yang merangka dasar minyak.

Jenazah Sheikh Khalifa dikebumikan malam tadi di tanah perkuburan Al Bateen selepas solat di Masjid Agung Sheikh Zayed.


Auta Najib: PH ‘bailout’ 2019 salah, Dia ‘bailout’ ok

Selepas saya membantah gesaan Datuk Seri Najib Razak yang mahukan Kerajaan Persekutuan menggunakan wang rakyat, melalui institusi milik rakyat seperti Petronas, Khazanah atau Permodalan Nasional Berhad (PNB), untuk menyelamatkan Sapura Energy Berhad (Sapura), jawapan yang biasa dimainkan Najib ialah dengan menuding jari terhadap pentadbiran Pakatan Harapan (PH) di bawah Tun Dr Mahathir Mohamad.

Semua “bailout” salah

Di awal pentadbiran PH dalam tahun 2018, PNB telah bersetuju menyuntik sejumlah RM4 bilion untuk memperbaiki aliran tunai Sapura dengan melanggan terbitan saham baru syarikat itu.

Langganan ini berbentuk RM3 bilion saham biasa (ordinary shares) dan RM1 bilion saham saham terpilih (preference shares). Urusniaga ini disempurnakan dalam tahun 2019 lalu menjadikan PNB pemegang saham terbesar Sapura dengan 40% milikan saham biasa.

Pandangan saya ialah semua bentuk “bailout” yang melibatkan suntikan dana awam untuk menyelamatkan syarikat korporat adalah buruk dan wajar ditolak.

Prinsip ini terpakai kepada semua syarikat korporat, tidak kiralah syarikat korporat itu milik kerajaan (state-owned enterprise atau SOEs), syarikat berkaitan kerajaan (GLC), syarikat awam yang sahamnya dimiliki dana awam (public listed companies with substantial public fund’s ownership), apatah lagi syarikat korporat biasa.

Pendekatan “bailout” adalah buruk atas sebab-sebab berikut:

Saya tidak ada pengaruh, jawatan atau kedudukan di dalam Kerajaan PH ketika itu. Saya juga lantang mengkritik beberapa keputusan Dr Mahathir sebagai Perdana Menteri ketika itu dan langkah menyuntik dana PNB untuk menyelamatkan Sapura ketika itu adalah satu lagi keputusan pentadbirannya yang saya tidak bersetuju.

Tetapi saya konsisten dengan pendirian ini tidak kira pihak mana yang mengutarakannya, bukannya seperti Najib yang autanya mengikut rasa pengendali laman sosialnya (Admin FB). Sedang dia mengkritik tindakan PH “bailout” Sapura dalam tahun 2018, kini dia pula perasan cerdik dan berlakon prihatin apabila menggesa perkara yang sama dalam tahun 2022.

Ia seperti perumpamaan “orang lain mencuri tidak boleh, dia mencuri boleh pula”.

Akta Kawal Selia “Bailout”

Saya memberi tumpuan kepada isu Sapura dan gesaan Najib supaya ada suntikan dana awam kerana saya percaya rakyat Malaysia perlu menghentikan amalan “bailout” ini yang telah berlaku sekian lama dalam negara kita.

Jika perniagaan yang dimiliki rakyat biasa menghadapi kesukaran, tidak ada sebarang bentuk kelonggaran atau bantuan yang akan diberikan. Malah, usahawan biasa terpaksa mengambil wang sendiri membayar cukai atau denda yang dikenakan.

Jika perniagaan itu milik individu bernama besar yang rapat dengan golongan bangsawan masyarakat (selalunya pemimpin politik besar), perniagaan itu boleh mendapat bantuan pihak berkuasa, sama ada dalam bentuk geran, suntikan dana, pinjaman mudah atau kelonggaran.

Kroni-kroni ini tidak pula perlu menjual harta peribadi mereka untuk disuntik ke dalam perniagaan yang bermasalah.

Perkara ini berlaku dalam setiap dekad di bawah semua Perdana Menteri dan Menteri Kewangan yang pernah ada. Ia perlu dihentikan segera.

Saya mencadangkan Ahli-ahli Parlimen Keadilan untuk mula menggubal satu rang undang-undang yang mengawal selia sebarang suntikan dana awam berbentuk “bailout” untuk dibentangkan di Parlimen (secara rang undang-undang persendirian).

Fasal utama di dalam rang undang-undang tersebut bolehlah menyentuh perkara-perkara berikut:

Penggubalan akta seperti ini adalah perlu untuk mengekang amalan kroni kapitalisme (crony capitalism) yang telah lama berakar tunjang di negara ini sehinggakan setiap generasi terpaksa berdepan dengan siri “bailouts” tersendiri yang hutang dan kerugiannya ditanggung rakyat untuk beberapa generasi akan datang.

Rafizi Ramli
Bekas Ahli Parlimen Pandan

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Israel, Singapura tak pakai tali leher: Shahidan sindir MP kerajaan

Ahli Parlimen (Perikatan Nasional) Arau Datuk Seri Shahidan Kassim hari ini (Selasa, 20 Disember 2022) menyindir ahli Dewan Rakyat penyokong kerajaan yang tidak memakai tali leher ketika sidang Parlimen berlangsung.

Beliau yang lantang bersuara sejak hari pertama sidang semalam, menyifatkan ahli Parlimen (MP) pro kerajaan yang tidak memakai tali leher mengikut langkah dilakukan rejim Zionis Israel dan Singapura.

Menurutnya kedua-dua negara itu membenarkan Ahli Parlimen tidak memakai tali leher ketika sidang Parlimen di negara masing-masing.

Kebanyakan negara lain masih memakai tali leher seperti yang dipakainya dan Ahli Parlimen lain di negara ini, katanya menurut Harakah.

Sehubungan itu, beliau meminta Yang Dipertua Dewan Rakyat, Datuk Johari Abdul, supaya turut membuat perbandingan mengenai negara yang tidak memakai tali leher.

Sebelum itu, Johari mencelah dengan berkata, banyak negara Arab membenarkan tali leher tidak dipakai ketika persidangan Parlimen.

“Speaker dan kami semua (Perikatan Nasional) tertib (kerana memakai tali leher), puak-puak ini saya tak tahu.

“Jadi saya minta Yang Berhormat (Speaker), tolong buat perbandingan sedikit,” katanya.

Terdahulu, M Kulasegaran (PH-Ipoh Barat) memuji Johari kerana membuat keputusan membenarkan MP tidak memakai tali leher ketika persidangan Parlimen.

Beliau meminta supaya kebenaran itu diteruskan dalam sidang Parlimen akan datang.


1,465 jangkitan di Selangor hari ini, 13 kluster baharu Covid-19 dikesan

Selangor kekal menjadi penyumbang tertinggi jumlah jangkitan harian Covid-19 dalam tempoh 24 jam sehingga 12 tengah hari tadi dengan mencatat peningkatan kes baharu dua hari berturut-turut.

Berdasarkan statistik Jabatan Kesihatan Negeri, Selangor merekodkan 1,465 kes baharu hari ini berbanding 1,196 semalam, menjadikan kumulatif positif sejak awal tahun lalu sebanyak 762,959, dengan 735,632 pesakit sembuh dan 9,833 kes kematian.

Sehingga semalam negeri itu merekodkan 17,606 kes aktif dengan 15,471 pesakit menjalani kuarantin di rumah; 1,069 ditempatkan di PKRC; 995 dimasukkan ke hospital; dan 71 dirawat di ICU, termasuk 47 pesakit yang memerlukan alat bantuan pernafasan.

Dari segi vaksinasi, sehingga semalam lebih 10.15 juta dos vaksin telah diberikan kepada penduduk negeri itu, dengan 93.6 peratus atau 4,728,846 individu telah lengkap divaksinasi, manakala 95.1 peratus atau 4,814,346 lagi menerima sekurang-kurangnya satu dos.

Dalam tempoh sama lima lagi negeri merekodkan peningkatan jangkitan baharu hari ini, membabitkan Pahang sebanyak 413 kes, berbanding 363 kes semalam.

Ini diikuti Kedah sebanyak 404 kes hari ini, 365 kes semalam; Sabah (322 kes baharu, 307 semalam); Negeri Sembilan (251 kes baharu, 212 semalam); dan Perak (183 kes baharu, 170 semalam).

Sementara itu, Ketua Pengarah Kesihatan Tan Sri Dr Noor Hisham Abdullah memaklumkan sebanyak 13 kluster baharu dikesan hari ini – tertinggi sejak 1 Disember lalu.

Jumlah itu, katanya menjadikan keseluruhannya 6,005 kluster dikesan sejak awal tahun lalu dengan 5,760 telah ditamatkan dan 245 masih aktif.

“Daripada 5,020 kes harian yang dilaporkan pada hari ini 87 kes atau 1.7 peratus adalah kategori 3, 4, dan 5; dan 4,933 kes (98.3 peratus) lagi adalah terdiri daripada kategori 1 dan 2,” katanya.

Beliau turut memaklumkan dalam tempoh itu juga sebanyak 4,525 pesakit disahkan sembuh menjadikan kumulatif pulih 2,581,395 atau 96.6 peratus daripada 2,673,019 kumulatif positif.

Dr Noor Hisham berkata seramai 428 pesakit dirawat di ICU, termasuk 237 daripadanya yang memerlukan alat bantuan pernafasan.


PICKids tamat: Kerajaan tak kawal kos vaksin fasiliti swasta

Kerajaan tidak mengawal kos pemberian vaksin oleh fasiliti kesihatan swasta susulan penamatan Program Imunisasi Covid-19 Kebangsaan Kanak-Kanak (PICKids) hari ini.

Timbalan Menteri Kesihatan Datuk Dr Noor Azmi Ghazali berkata kos terbabit termasuk caj konsultasi dan harga vaksin terserah sepenuhnya kepada pihak yang menawarkan perkhidmatan itu.

“Harga vaksin akan ikut harga siling, perkara ini bergantung kepada pihak swasta sebab mereka terpaksa membeli vaksin dan mereka akan buat charging mengenai konsultasi, consumables dan sebagainya, itu bergantung kepada setiap fasiliti dan harga akan berbeza-beza,” katanya selepas merasmikan Majlis Hari Bebas Tembakau di Kuala Lumpur, hari ini.

Sebelum ini, beliau dilaporkan berkata Kementerian Kesihatan (KKM) tidak berhasrat melanjutkan PICKids kerana telah memberi masa yang cukup kepada ibu bapa untuk membawa anak mereka mendapatkan vaksinasi secara percuma.

Katanya selepas ini, jika ibu bapa mahu mendapatkan suntikan vaksin Covid-19 untuk anak masing-masing, mereka perlu ke klinik swasta dengan bayaran tertentu.

Beliau turut memaklumkan KKM sedang memfokus kepada usaha menyelesaikan pemberian vaksin untuk kanak-kanak yang berusia lima tahun esok.

“Kanak-Kanak yang belum mencapai usia lima tahun akan terus diberi peluang untuk mendaftar dan buat janji temu di pautan yang diberikan hingga 31 Jan 2023.

“Untuk anak-anak yang telah didaftarkan untuk PICKids tetapi dijangkiti COVID-19, mereka diminta untuk tangguh dulu sehingga mereka sembuh sekurang-kurangnya enam minggu, selepas itu untuk mendapatkan vaksin, mereka boleh pergi kepada klinik kesihatan untuk mendapatkan janji temu untuk vaksin, masa terakhir ialah pada 31 Ogos,” katanya.

Dr Noor Azmi turut menyeru Ahli Parlimen agar menyokong Rang Undang-Undang Kawalan Tembakau dan Merokok yang akan dibentang Julai ini untuk diluluskan.

“Kita berhasrat sangat untuk membawa rang undang-undang ini yang Menteri Kesihatan akan bentangkan di Parlimen pada bulan Julai… kita tunggu lama dah dan kita dapat lihat banyak usaha yang dilakukan tetapi pergerakan peratus prevalen merokok sangat lembab,” katanya. – Bernama


Jalan Forest City mendap 25 meter

Sepanjang 25 meter Jalan Forest City-Lebuh Tanjung Pelepas di Iskandar Puteri, Johor dilaporkan mendap, petang tadi.

Komander Operasi dari Balai Bomba dan Penyelamat (BBP) Iskandar Puteri, Pegawai Bomba Kanan II Hairulnizam Mohd Noh mengesahkan perkara itu dan berkata pihaknya menerima laporan pada jam 2.09 petang.

Difahamkan tiada kemalangan jiwa terlibat dalam insiden tersebut.

“BBP Iskandar Puteri menggerakkan tujuh anggotanya bersama sebuah jentera ke lokasi yang dilaporkan berlaku mendapan.

“Pemantauan dijalankan oleh anggota bagi penilaian risiko dan memastikan keadaan sekeliling selamat.

“Kerja selanjutnya diserahkan kepada pihak polis untuk mengawal lalu lintas di lokasi kejadian,” katanya dalam satu kenyataan, hari ini.

Sementara itu, pengurusan Forest City dalam satu kenyataan memberitahu mereka akan memberi kerjasama dengan pihak berkuasa tempatan berhubung kejadian tersebut.

“Kejadian itu dilaporkan berlaku kira-kira pukul 2 petang tadi, sebaik sahaja dimaklumkan, Forest City telah menghantar pasukan teknikal ke lokasi kejadian selain turut memaklumkan pihak berkuasa.

“Siasatan akan dibuat bagi mengenal pasti punca kejadian. Projek baik pulih akan dilaksanakan secepat mungkin dan sebarang perkembangan akan dimaklumkan melalui media sosial Forest City dari semasa ke semasa,” katanya.


Sabitan kes SRC: Najib fail petisyen rayuan ke Mahkamah Persekutuan

Bekas Perdana Menteri, Datuk Seri Najib Razak, akan memfailkan petisyen rayuan untuk mengetepikan sabitan dalam kes penyelewengan RM42 juta dana SRC International Sdn Bhd di Mahkamah Persekutuan, hari ini.

Ini susulan keputusan sebulat suara oleh panel tiga hakim yang diketuai Hakim Besar Sabah dan Sarawak, Tan Sri Abang Iskandar Abang Hashim, yang membenarkan permohonan Najib untuk lanjutan masa selewat-lewatnya hari ini untuk memfailkan petisyen rayuan tersebut.

Dua lagi hakim yang bersidang ialah Hakim Mahkamah Persekutuan, Datuk Nallini Pathmanathan dan Datuk Mary Lim Thiam Suan.

Perkara itu disahkan Timbalan Pendakwa Raya, Mohd Ashrof Adrin Kamarul, selepas permohonan itu didengar secara dalam talian, lapor Bernama.

“Bagi permohonan (oleh Najib) untuk lanjutan masa memfailkan petisyen rayuan hari ini, keputusan sebulat suara (diberi) oleh Mahkamah Persekutuan untuk memberikan lanjutan itu mulai 11 April.

“Pemohon (Najib) akan memfailkan petisyen rayuan untuk rayuan utama kes (sabitan) SRC selewat-lewatnya hari ini,” kata Mohd Ashrof kepada pemberita selepas pendengaran permohonan tersebut.

Pada 11 April lepas, Ahli Parlimen Pekan itu melalui Tetuan Shafee & Co memohon lanjutan masa selewat-lewatnya pada 25 April untuk memfailkan petisyen rayuan.

Berdasarkan afidavit sokongannya, Najib berkata alasan penghakiman yang disediakan oleh hakim-hakim Mahkamah Rayuan mengandungi 176 jilid keseluruhannya dan pihak pembelaan menerimanya pada 31 Mac lepas.

“Adalah mustahil untuk pasukan pembelaan saya meneliti semua rekod rayuan dan menyediakan petisyen rayuan yang lengkap dalam masa yang singkat bagi menangani segala isu yang telah dibangkitkan oleh Hakim-hakim Mahkamah Rayuan.

“Alasan penghakiman itu perlu diteliti dengan memeriksa nota prosiding pada kedua-dua peringkat prosiding bagi memastikan ketepatan dalam dapatan fakta, inferens yang dibuat dan undang-undang yang terpakai,” kata Najib.

Pada 8 Dis 2021, Mahkamah Rayuan mengekalkan sabitan dan hukuman penjara 12 tahun serta denda RM210 juta yang dijatuhkan ke atas Najib kerana menyeleweng RM42 juta dana SRC International.

Hakim Datuk Abdul Karim Abdul Jalil, yang bersidang bersama-sama Datuk Has Zanah Mehat dan Datuk Vazeer Alam Mydin Meera, menolak rayuan Najib terhadap keputusan Mahkamah Tinggi pada 28 Julai 2020.

Najib kemudian memfailkan rayuan di Mahkamah Persekutuan.


DAP mahu jadikan Malaysia negara sekular, berbagai kaum: Mahathir

DAP mahu menjadikan Malaysia sebagai sebuah negara berbagai kaum dan sekular, dakwa Pengerusi Proklamasi Orang Melayu (POM), Tun Dr Mahathir Mohamad.

Beliau turut mendakwa Perdana Menteri, Datuk Seri Anwar Ibrahim terpaksa mengikut manifesto DAP supaya parti itu tidak menarik diri daripada kerajaan hari ini.

“Ya. DAP cuma ada empat menteri (dalam Kabinet) tetapi dalam kerajaan terdapat 40 ahli DAP. Jika DAP tarik diri, kerajaan Anwar akan jatuh.

“Sebab itu Anwar terpaksa turut manifesto DAP, khusus menjadikan Tanah Melayu negara berbagai kaum dan agama rasmi Islam diganti dengan negara sekular (iaitu) negara yang tidak ada agama rasmi.

“(Sekiranya berlaku) Maka tergugurlah keahlian Malaysia dalam OIC (Pertubuhan Kerjasama Islam),” katanya menerusi satu kenyataan di Facebook, hari ini.

Bekas perdana menteri itu berkata demikian dalam satu kenyataan ‘Jangan Main Isu Kaum’ sebagai respons terhadap peringatan Ketua Penerangan UMNO Bukit Gelugur, Mohd Huzaidi Mohd Hussin agar beliau berhenti memainkan sentimen perkauman.

Sehubungan itu beliau mempersoalkan sama ada tindakannya mempertahankan peruntukan dalam Perlembagaan Malaysia telah menyalahi undang-undang.

“Saya hanya menyuarakan peruntukan dalam Perlembagaan Malaysia. Apakah mempertahankan Perlembagaan Malaysia menyalahi undang-undang.

“Sebaliknya bertentangan Perlembagaan ialah mempromosi negara berbilang bangsa.

“Apakah kerajaan sekarang menolak the Rule of Law termasuk Perlembagaan Malaysia yang tidak pernah sebut Malaysia sebagai negara berbilang kaum. Sebaliknya Perlembagaan menekankan Ke-Melayuan Malaysia,” katanya.


Belum tiba hari mengundi, Amirudin kata PH-UMNO sudah menang dan yakin jadi MB

Datuk Seri Amirudin Shari yakin Pakatan Harapan (PH)-UMNO sudah pun memenangi Pilihan Raya Negeri (PRN) Selangor.

Keyakinan Menteri Besar Selangor sementara itu dibuat walaupun belum tiba hari mengundi pada 12 Ogos kerana menurutnya PH-UMNO sudah memperoleh majoriti mudah dan beliau kekal menjadi ketua kerajaan negeri itu selepas PRN.

“Setakat malam ini (malam tadi), Kerajaan Perpaduan sudah memperoleh majoriti mudah, malah hampir menuju dua pertiga dalam Pilihan Raya Negeri (PRN) Selangor,” katanya dipetik laporan BH.

Amirudin berceramah semasa siri Ceramah Kita Selangor di Dataran Sadiman, Bukit Changgang malam tadi.

Amirudin berkata, beliau membuat semakan bukan hanya berdasarkan kepada satu agensi, sebaliknya semakan turut diadakan dengan badan tinjauan atau pool (undian) lain.

Katanya, beliau bukan rasa angkuh, sombong dan melompat terlalu awal kerana masih ada empat hari lagi sebelum mengundi.

“Saya sudah kira-kira dan hitung, setakat ini (kita mendahului). PN (Perikatan Nasional) nak claim (dakwa) apa, dakwalah,” katanya.

Amirudin mengakui UMNO-Barisan Nasional (BN) berjaya membangunkan Selangor menjadi sebuah negeri maju dan kini tugas dan peranan itu disambung PH.

“Siapa bangunkan Selangor sampai jadi negeri maju… BN dan saya tidak pernah nafikan, memang BN telah majukan.

“Kini tugas itu disambung PH…sekarang dua-dua elemen itu terbukti membawa kemajuan di Selangor. Gabungan ini akan menjadi gabungan paling mantap dan kukuh untuk membawa Selangor terus maju pada masa hadapan,” katanya lagi.


Kementerian Kewangan, LHDN sumbang 1,000 bakul makanan

Kementerian Kewangan (MOF) bersama Lembaga Hasil Dalam Negeri (LHDN) menyumbang 1,000 bakul makanan kepada golongan terjejas akibat penularan pandemik Covid-19.

Program CSR MOF-LHDN Prihatin itu diserahkan Menteri Kewangan, Tengku Datuk Seri Zafrul Tengku Abdul Aziz kepada wakil penerima membabitkan kariah empat masjid di kawasan Segambut di ibu negara hari ini.

Masjid berkenaan ialah Masjid Al-Qurtubi di Taman Sri Segambut; Masjid Imam Al-Ghazali, di Bandar Sri Manjalara; Masjid Al-Ubudiah di Bukit Segambut; dan Masjid Al-Firdaus di Segambut Luar.

Tengku Zafrul berkata rakyat daripada kaum dan agama lain yang terkesan akibat Covid-19 turut menerima sumbangan yang disalurkan menerusi masjid berkenaan.

Katanya, kerjasama antara MOF dengan LHDN itu menterjemahkan usaha kerajaan membantu meringankan beban rakyat terjejas akibat pandemik.

Selain itu, usaha ini juga dapat memastikan kebajikan mereka terbela dengan mempunyai bekalan makanan dan keperluan asas mencukupi,” katanya dalam kenyataan di sini, hari ini.

Turut hadir, Ketua Pegawai Eksekutif LHDN, Datuk Seri Dr Sabin Samitah dan Pengarah Jabatan Agama Islam Wilayah Persekutuan, Datuk Mohd Ajib Ismail.

Sementara itu, Dr Sabin berkata, LHDN sentiasa memberikan sokongan terhadap penganjuran setiap program membabitkan kesejahteraan rakyat.

“Melalui program seumpama ini bukan sahaja hubungan LHDN dengan rakyat akan lebih erat, malah ia sekali gus akan meningkatkan kesedaran dalam kalangan mereka betapa pentingnya sumbangan sukai pendapatan untuk manfaat negara,” katanya.

Beliau berharap inisiatif dan kerjasama sebegitu diteruskan pada masa depan supaya lebih ramai rakyat dapat dibantu khususnya golongan sasar yang amat memerlukan bantuan.


KKM syor kehadiran di Parlimen dikurang, tempoh sidang disingkat

Kementerian Kesihatan (KKM) telah mencadangkan kepada Dewan Rakyat supaya jumlah kehadiran secara fizikal dikurangkan dan tempoh persidangan dipendekkan, susulan 56 kes positif dikesan di Parlimen.

Ketua Pengarah Kesihatan Tan Sri Dr Noor Hisham Abdullah berkata saringan dilakukan sebelum Parlimen bersidang bagi mencegah penularan Covid-19 ketika persidangan berlangsung.

“Mengambil kira situasi semasa Covid-19 di Malaysia, keputusan saringan dijalankan sebelum Parlimen bersidang dan bagi mencegah penularan Covid-19 ketika persidangan berlangsung, KKM mencadangkan jumlah kehadiran secara fizikal di Parlimen dikurangkan dan tempoh persidangan dipendekkan.

“Sehingga semalam sebanyak 56 kes positif Covid-19 dikesan membabitkan dua Ahli Parlimen, pegawai pengiring (enam) dan pegawai dari pelbagai agensi kerajaan (48),” katanya dalam kenyataan hari ini sembil menjelaskan cadangan itu dimaklumkan pada Mesyuarat Penyelarasan Bagi Urusan Berkaitan Mesyuarat Khas Bagi Dewan Rakyat, Isnin lalu.

Katanya, ini menjadikan kadar positif adalah 2.7 peratus dan daripada 56 kes positif itu, seramai 39 orang atau 69.6 peratus adalah mereka yang belum menerima dos vaksin lengkap atau belum menerima vaksin.

“Hasil siasatan dan penilaian risiko dijalankan sehingga semalam, kes positif ini tidak mempunyai kaitan epidemiologi di antara satu sama lain.

“Justeru, individu yang disahkan positif tidak dibenarkan hadir ke Sidang Parlimen. Mereka sudah diasingkan, dirawat dan diberi Perintah Pengawasan dan Pemerhatian (HSO) termasuk kepada kontak rapat kes positif sebelum bermula Sidang Mesyuarat Khas Parlimen,” katanya.

Katanya, siasatan masih diteruskan untuk mengesan kontak rapat kepada kes positif ini dan sehingga semalam, empat kontak rapat disahkan positif Covid-19.

Dr Noor Hisham berkata semua kontak rapat ini tidak hadir sejak hari pertama persidangan berlangsung dan sedang dalam tindakan susulan oleh pihak kesihatan.

Bagaimanapun katanya, bagi memastikan kelancaran Sidang Khas Parlimen yang bermula Isnin lalu, semua individu dikehendaki mematuhi prosedur operasi standard (SOP) dan peraturan sedia ada.

“KKM akan terus memantau perkembangan situasi di Parlimen. Pasukan kesihatan dari Jabatan Kesihatan Wilayah Persekutuan Kuala Lumpur bersama dari Makmal Kesihatan Awam Kebangsaan (MKAK) turut ditempatkan di bangunan Parlimen untuk menyelaras saringan demam dan gejala ke atas semua yang memasuki bangunan Parlimen,” katanya.

Dr Noor Hisham berkata, sehingga semalam, seramai 104 individu menjalani ujian saringan kendiri Kit Ujian Rapid Antigen (RTK-Ag) menggunakan sampel air liur dan mendapati kesemuanya negatif Covid-19.

Katanya, jika terdapat kes positif Covid-19 dikesan dalam kalangan individu yang hadir ke Parlimen, siasatan akan dijalankan termasuk pengesanan kontak dan punca jangkitan.

“Selain itu, penilaian risiko juga dijalankan untuk mengetahui sama ada terdapat penularan jangkitan berlaku di kalangan mereka yang hadir ke Parlimen dan keperluan penutupan sementara bagi menjalankan langkah pencegahan dan kawalan.

“Berdasarkan penilaian risiko dijalankan oleh pasukan kesihatan yang ditempatkan di Parlimen, buat masa ini tiada penularan jangkitan Covid-19 dikesan. Pemantauan dan penilaian risiko akan diteruskan sehingga Sidang Mesyuarat Parlimen berakhir,” katanya.


Hamas terima 150 panggilan dalam 48 jam minta tidak serang Israel

Pergerakan Perjuangan Islam Palestin (Hamas) menerima 150 panggilan dalam masa 48 jam daripada pelbagai pihak yang berusaha menghalang peperangan baharu tercetus di Semenanjung Gaza berikutan tindakan ganas berulang rejim Zionis Israel di Tebing Barat dan Baitulmaqdis Timur.

Kedua-dua musuh ketat itu menunjukkan kesediaan untuk mengelak perang baharu di Semenanjung Gaza setelah pihak ketiga, termasuk Washington, meningkatkan usaha diplomatik

Sumber yang rapat dengan Hamas, pentadbir Semenanjung Gaza, memberitahu Amerika Syarikat (AS), pihak yang secara tradisinya tidak terlibat menjadi pengantara, secara tidak langsung mengambil pendekatan mendekati pergerakan itu bertujuan menurunkan suhu kemarahan penduduk Palestin di Gaza.

Lebih dua juta rakyat Palestin terkepungke Gaza – kawasan sebesar bandar Detroit di AS. Penduduk Palestin di Gaza hidup dalam tekanan susulan sekatan ekonomi dan ketenteraan rejim Zionis sejak 2006, dengan Semenanjung Gaza disifatkan sebagai “penjara terbuka terbesar di dunia”.

Roket mula ditembak dari Gaza ke Israel pada Isnin, dengan beberapa jam kemudian rejim Zionis itu bertindak balas melakukan serangan udara yang menyasarkan kedudukan Hamas.

Tindakan itu menimbulkan kebimbangan Mesir yang menjadi pendamai, yang setakat ini berjaya menjauhkan Semenanjung Gaza daripada terlibat secara langsung di tengah-tengah ketegangan yang memuncak di tempat lain.

Pada bulan lalu, tentera Zionis membunuh sekurang-kurangnya 16 rakyat Palestin dalam beberapa serbuan di Tebing Barat yang diduduki secara haram, manakala 14 warga Israel terbunuh dalam empat serangan tunggal oleh rakyat Palestin.

Ketegangan memuncak minggu ini apabila tentera Israel terus menyerang umat Islam di Masjid al-Aqsa di Baitulmaqdis dan mengeluarkan mereka dari kompleks itu setiap hari untuk membolehkan pendatang Yahudi melawat tanah suci ketiga umat Islam.

Menurut sumber dan penganalisis politik tempatan, Hamas tidak berminat dengan perang baharu dan berpuas hati dengan hanya meningkatkan ‘bahasa ancaman’ satu pendirian yang ditunjukkan ketika komunikasi pantasnya dengan Mesir untuk menyampaikan bahawa mereka tidak bertanggungjawab dalam serangan roket itu.

Hamas, kata sumber, telah cuba membendung aktiviti sekutunya Jihad Islam Palestin (PIJ), menggunakan “bahasa yang tajam” dan amaran terhadap peningkatan unilateral berikutan ancaman terhadap Israel yang dibuat oleh setiausaha agungnya yang berpangkalan di Beirut, Ziad al- Nakhala.

Dalam perbincangan dengan pengantara Mesir, PIJ menafikan bertanggungjawab terhadap roket yang ditembak dari Semenanjung Gaza dan mengesahkan komitmennya terhadap keputusan yang dikeluarkan oleh Bilik Gerakan Bersama, yang terdiri daripada semua pejuang bersenjata utama di Gaza.

Sumber yang rapat dengan Jihad Islam mendedahkan bahawa kumpulan itu mendapat pengajarannya apabila Hamas meninggalkannya sendirian untuk menangani pembunuhan komander tenteranya, Baha Abu al-Atta, oleh Israel dua tahun lalu.

Kini, tambahnya, Jihad Islam telah menyedari bahawa sebarang peperangan dengan Israel mestilah dengan penyertaan penuh Hamas dan melalui keputusan yang dikeluarkan oleh Bilik Gerakan Bersama.

Sumber memberitahu dalam beberapa hari kebelakangan ini, Hamas menangkap anggota Jihad Islam yang cuba menembak rokat ke arah Israel dari Semenanjung Gaza atas dasar bertindak secara individu tanpa koordinasi dengan kepimpinan, dan merampas peralatan ketenteraan mereka.

Sejak tercetusnya keganasan terbaharu di Baitulmaqdis, dengan tentera rejim Zionis Israel menyerbu Masjid al-Aqsa empat kali pada minggu lalu, Hamas muncul sebagai pemain utama, dengan pengantara Arab dan asing yang mahu berhubung dengan mereka.

“Hamas telah menjadi pemain utama gerakan politik dan tulang belakang penentangan,” kata Zaher Jabarin, ahli biro politiknya yang menetap di luar negara.

Penulis politik, Mustafa Ibrahim memberitahu Israel bercakap mengenai AS menjadi pengantara secara tidak langsung dengan Hamas, kerana Washington tidak mahu perang yang akan mengalihkan perhatian daripada pertempuran Russia ke atas Ukraine.

Negara-negara Eropah juga berkomunikasi secara langsung dengan Hamas untuk matlamat yang sama, tambahnya.

Maklumat itu konsisten dengan apa yang telah dilaporkan dalam media Israel tentang penglibatan AS dan Turki dalam “pengantaraan” antara Hamas dan Israel.

Ibrahim berkata, berikutan hubungan Turki dengan Israel disambung semula, Ankara menyatakan kesediaannya menjadi pengantara dalam isu perjanjian pertukaran tahanan dengan Hamas, jika ia akan membawa kepada keamanan yang mampan.

Sementara itu, sumber Palestin yang rapat dengan Hamas berkata Israel telah meminta campur tangan pengantaraan dan menyampaikan mesej tidak langsung kepada Hamas bahawa ia tidak berminat dalam konfrontasi baharu ketenteraan dengan Gaza.

Sementara Israel menekankan kesungguhannya untuk mengekalkan keamanan di barisan hadapan Gaza, Ibrahim berkata, ia juga mengancam tindak balas ketenteraan yang tidak pernah berlaku sebelum ini jika diserang oleh pejuang Palestin di Gaza.

Melalui “rundingan tidak langsung” antara Hamas dan Israel yang dilakukan melalui pengantara, kedua-dua pihak telah menunjukkan keengganan mereka untuk memulakan peperangan baharu, sekurang-kurangnya buat masa ini.

Jabarin berkata mesej Hamas kepada Israel adalah jelas tentang keperluan untuk menghentikan serangannya di Baitulmaqdis dan bandar-bandar di Tebing Barat yang diduduki secara haram.

Menurutnya, usaha pengantara tertumpu kepada mencari jalan keluar dan mencegah tercetusnya perang baharu di Gaza, yang musnah dalam serangan tentera Israel Mei tahun lalu sehingga menyebabkan 256 rakyat Palestin terbunuh. – Agensi


Singapura catat 15,345 kes baharu

Singapura hari ini (11 Mac 2022) melaporkan 15,345 jangkitan baharu Covid-19 sehingga tengah hari tadi, turun berbanding 16,165 kes pada Khamis.

Menurut data terbaharu Kementerian Kesihatan Singapura (MOH), jumlah itu termasuk 15,130 jangkitan tempatan dan 215 kes import,

MOH juga memaklumkan dalam tempoh itu 14 kematian akibat komplikasi Covid-19 dilaporkan, meningkat berbanding enam pada Khamis, menjadikan kumulatif keseluruhan sebanyak 1,129 kes.

Terdapat 1,396 pesakit masih dirawat di hospital akibat jangkitan Covid-19. Seramai 170 pesakit memerlukan bantuan oksigen, lapor MOH menerusi laman sesawangnya lewat malam ini.

Seramai 39 pesakit juga masih dirawat di unit rawatan rapi, berbanding 36 pada Khamis.

Menurut MOH, kebanyakan pesakit baharu Covid-19 melibatkan Protokol 2 iaitu mereka yang tidak bergejala atau mempunyai gejala ringan.

Daripada jangkitan harian semalam, 13,354 adalah kes Protokol 2, yang melibatkan 13,215 penularan tempatan dan 139 kes import.

Sejumlah 1,991 lagi kes disahkan melalui ujian tindak balas rantai polimerase (PCR), dengan 76 daripadanya adalah jangkitan import.

Kadar kebolehjangkitan mingguan ialah 0.92, lebih rendah daripada 0.93 pada Khamis. Angka di bawah 1 menunjukkan bahawa bilangan kes Covid-19 mingguan baharu semakin menurun.

Sejak permulaan wabak Covid-19 di Singapura hingga hari ini, negara itu merekodkan 917,103 kes positif. – Agensi


Indira kemuka saman 8 negeri tuntut isytihar tukar agama unilateral tak sah

Lapan negeri disaman seorang guru tadika, M. Indira Gandhi, sebuah pertubuhan agama bersama 12 individu lain yang menuntut pengisytiharan tukar agama secara unilateral sebagai tidak sah.

Selain Indira, plaintif terdiri daripada Pertubuhan Agamam Ani, bekas pengerusi Malaysia Hindu Sangam dan Malaysian Consultative Council of Buddhism, Christianity, Hinduism, Sikhism and Taoism (MCCBCHST), S. Mohan dan Pengerusi Indira Gandhi Action Team (INGAT), D. Arumugam.

Kes Indira sebelum ini mendapat perhatian selepas bekas suaminya, Muhammad Riduan Abdullah yang juga seorang muallaf enggan mengembalikan anaknya, Prasana Diksa.

Permohonan tersebut dibuat melalui saman pemula yang difailkan melalui firma guaman, Tetuan Raj & Sach pada 3 Mac lalu.

Turut menjadi plaintif ialah beberapa individu yang mendakwa menjadi mangsa kepada penukaran agama secara unilateral.

Kesemua plaintif menamakan Kerajaan Negeri Perlis, Kedah, Melaka, Pahang, Perak, Johor, Negeri Sembilan dan Wilayah Persekutuan selaku defendan.

Menurut afidavit yang difailkan, plaintif menyatakan semua penukaran unilateral yang telah berlaku di Malaysia dari tarikh keputusan Indira adalah terbatal kerana melanggar Perkara 12(4) Perlembagaan Persekutuan.

Pada 29 Januari 2018, Mahkamah Persekutuan memutuskan pasangan yang memeluk Islam manakala pasangannya bukan beragama Islam mesti memberi persetujuan bagi penukaran agama anak bawah umur kepada Islam.

Panel lima hakim diketuai Presiden Mahkamah Rayuan, Tan Sri Zulkefli Ahmad Makinudin mengetepikan keputusan berhubung penukaran agama tiga anak Indira secara satu pihak oleh bekas suaminya Muhammad Riduan Abdullah, (dahulu dikenali sebagai K. Pathmanathan), yang merupakan seorang mualaf.

Menurut plaintif, dengan keputusan Indira, sebarang penukaran kanak-kanak bawah umur kepada mana-mana agama secara unilateral tanpa kebenaran kedua-dua ibu bapanya adalah tidak berperlembagaan.

“Bagaimanapun beberapa kerajaan negeri masih mengamalkan penukaran agama Islam secara unilateral kepada kanak-kanak melalui enakmen negeri,” jelas plaintif dalam afidavit terbabit.

Oleh itu, plaintif antara lain memohon perisytiharan bahawa amalan penukaran agama secara unilateral adalah tidak berperlembagaan dan bertentangan Perkara 12(4) Perlembagaan Persekutuan.

Kes itu ditetapkan untuk pengurusan kes pada 5 April ini.


KKM bangunkan sistem kumpul data kes bunuh diri

Kementerian Kesihatan (KKM) sedang membangunkan sistem Daftar Bunuh Diri dan Kecederaan Fatal Kebangsaan (NSFIRM) yang dijangka siap sepenuhnya pada 2023, Dewan Negara diberitahu hari ini.

Timbalan Menteri Kesihatan Datuk Dr Noor Azmi Ghazali berkata buat masa ini KKM sedang dalam perincian proses kerja serta pembangunan aplikasi bagi sistem tersebut, yang akan melibatkan semua fasiliti hospital KKM di seluruh negara.

“NSFIRM disenaraikan di bawah Rancangan Malaysia Ke-12 (RMK12) dan diperuntukkan RM4 juta bagi pembangunan sistem tersebut.

“Pembangunan NSFIRM akan membolehkan pembangunan statistik terperinci dan tepat berkaitan kejadian bunuh diri dan kecederaan fatal diperoleh, yang mana ia akan membantu memperkukuhkan usaha pembangunan dasar dan program pencegahan tingkah laku bunuh diri,” katanya lapor Bernama.

Beliau berkata demikian menjawab pertanyaan Senator Fadhlina Sidek mengenai status dan pertimbangan kerajaan tentang pelaksanaan semula Daftar Bunuh Diri Kebangsaan, bagi membolehkan masyarakat mendapat akses kepada informasi kes bunuh diri.

Dr Noor Azmi berkata sementara menunggu sistem itu siap sepenuhnya, KKM akan menggunakan data diperoleh daripada sumber lain seperti Polis Diraja Malaysia dan Institut Sosial Malaysia, untuk melihat statistik kes bunuh diri dan kecederaan fatal di negara ini.

“Data-data ini akan menunjukkan bagaimana masalah bunuh diri. Daripada Januari hingga Mac 2021, sebanyak 336 kes direkodkan sedangkan pada tempoh sama tahun lepas 112 kes dilaporkan, iaitu peningkatan sebanyak 67 peratus. Kes didapati melibatkan umur yang produktif antara 19 dan 40 tahun.

“KKM akan mengambil data-data ini untuk melihat bagaimana kita nak mengkaji isu ini dan sebab itulah usaha melaksanakan sistem data bunuh diri dan kecederaan fatal sedang dipergiatkan. KKM sangat serius mengenai perkara ini…kita letakkan dana yang tinggi untuk melaksanakannya,” kata beliau.

Beliau berkata demikian bagi menjawab soalan tambahan Fadhlina yang ingin tahu apakah mekanisme untuk KKM menjalankan intervensi sekiranya sistem itu belum siap sepenuhnya.


Peguam Najib mohon padam separuh pernyataan saksi

Pasukan pembelaan Tan Sri Muhammad Shafee Abdullah mengemukakan bantahan terhadap lebih separuh daripada pernyataan saksi bertulis bekas pegawai Lembaga Hasil Dalam Negeri (LHDN) atas alasan ia sebagai pendapat dan kesimpulan mengenai kes pengubahan wang haram berjumlah RM9.5 juta yang dihadapi peguam itu.

Menurut laporan Bernama, Peguam Harvinderjit Singh yang mewakili Muhammad Shafee memberitahu Mahkamah Tinggi Kuala Lumpur bahawa pembelaan mendapati 33 daripada 51 perenggan pernyataan Syed Nasrul Fahmi Syed Mohamad perlu dipadam kerana dakwaan unsur prejudis.

“Pernyataan saksi ini mengandungi 13 muka surat dan terdapat 51 perenggan. Saya membuat pemohonan supaya 33 perenggan daripada pernyataan saksi ini dibuang kerana beliau bukan pakar undang-undang untuk memberi keterangan-keterangan sedemikian,” kata Harvinderjit di hadapan Hakim Datuk Muhammad Jamil Hussin.

Beliau membuat bantahan itu sebelum Syed Nasrul Fahmi, yang merupakan saksi ketujuh pendakwaan, memberi keterangan.

Semasa prosiding itu, Harvinderjit membacakan beberapa perenggan dan menegaskan bahawa pernyataan Syed Nasrul Fahmi seolah-olah menunjukkan bahawa saksi itu telah mendapati anak guamnya (Muhammad Shafee) bersalah, sesuatu yang hanya boleh dilakukan oleh seorang hakim.

“Agak pelik apabila seseorang membaca pernyataan saksi. Kelayakan saksi adalah dalam perakaunan dan bukan undang-undang, namun dia memberi pendapat tentang tafsiran peruntukan Akta Cukai Pendapatan. Itu pendapat undang-undang dan orang yang boleh memberi pendapat undang-undang adalah Yang Arif,” kata peguam itu.

Timbalan Pendakwa Raya (TPR) Afzainizam Abdul Aziz berkata isu yang dibangkitkan pihak pembelaan sangat serius.

“Sekiranya mahkamah memutuskan tidak memihak kepada kami, bermakna kami tidak boleh menggunakan pernyataan saksi sama sekali. Jika dipadam, ia akan menjejaskan bukti yang akan dikemukakan oleh pihak pendakwaan. Kami membantah bantahan itu dan ingin menanganinya terlebih dahulu pada tarikh lain,” kata TPR.

Selepas mendengar hujah kedua-dua pihak, Hakim Muhammad Jamil mencadangkan saksi itu membacakan pernyataannya terlebih dahulu pada sesi akan datang supaya pihak pembelaan dapat menunjukkan di mahkamah perenggan yang mereka ingin padamkan.

Perbicaraan bersambung 8 Dis.

Pada 13 Sept 2018, Muhammad Shafee mengaku tidak bersalah atas dua pertuduhan menerima wang hasil kegiatan haram berjumlah RM9.5 juta melalui dua cek dikeluarkan oleh bekas Perdana Menteri Datuk Seri Najib Tun Razak yang dimasukkan ke dalam akaun CIMB Bank Berhad miliknya.

Beliau didakwa menerima cek RM4.3 juta pada 13 Sept 2013 dan RM5.2 juta pada 17 Feb 2014.

Peguam itu juga berdepan dua pertuduhan terlibat dalam transaksi hasil daripada aktiviti haram iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Dis 2013 dan 31 Dis 2014.


Aura anak murid Anwar semakin kuat, ramai nak masuk UMNO semula

Selepas usaha Datuk Seri Anwar Ibrahim untuk menjadi Perdana Menteri (PM) berjaya digagalkan walaupun dianggap sebagai cikgu sendiri, kini aura kehebatan Datuk Seri Ahmad Zahid Hamidi semakin dirasai.

Presiden UMNO yang juga merupakan anak murid Ketua Pembangkang itu kini semakin mendapat kepercayaan semula, malah mengatakan akan lebih ramai pemimpin parti itu yang keluar parti akan kembali semula ke pangkuan UMNO.

“Difahamkan ramai lagi pimpinan Bersatu merisik peluang kembali ke pangkuan UMNO.

“Insya-Allah kita perhalusi setiap permohonan dengan berlapang dada dan jiwa yang besar,” katanya dalam satu hantaran di Facebooknya.

Zahid sangat teruja susulan berita kembalinya Ketua Bersatu Putrajaya, Datuk Seri Erwan Mohd Tahir bersama lebih 120 ahli parti serpihan itu kembali menyertai UMNO baru-baru ini.

Ujarnya, perkembangan terbaharu ini membuktikan UMNO yang dipimpin beliau kini semakin kuat dan mengalu-alukan langkah mana-mana bekas pemimpinnya untuk kembali bersama parti itu semula.

“UMNO mengalu-alukan ‘sirih pulang ke gagang’ kepada mereka yang akhirnya menyedari UMNO jua parti yang benar, tulus serta jujur dalam perjuangan untuk agama, bangsa dan negara.

“Dengan izin dan inayah Allah, insya-Allah UMNO akan bangkit dan gemilang pada PRU-15 (Pilihan Raya Umum Ke-15),” katanya lagi.

Terdahulu, Zahid juga sekali lagi mengumumkan mereka akan mempertahankan semua kerusi Parlimen dan Dewan Undangan Negeri (DUN) yang dimenangi parti itu pada PRU-14 lalu.

Anak murid Ketua Pembangkang Datuk Seri Anwar Ibrahim itu juga berkata tidak akan berkompromi pembahagian kerusi dengan Perikatan Nasional, malah menyatakan keyakinan akan menyapu bersih semua kerusi yang ditandingi parti itu.

Zahid juga berkata Kerajaan ‘Keluarga Malaysia’ yang dipimpin PM Datuk Seri Ismail Sabri Yaakob hanya berbentuk sementara sahaja dan akan bertukar apabila UMNO kembali menjadi dominan nanti di Putrajaya.

Untuk rekod, Zahid pada awalnya mengetuai kumpulan 15 Ahli Parlimen yang menarik sokongan terhadap Tan Sri Muhyiddin Yassin sehingga menyaksikan UMNO kembali berkuasa selaku parti utama.

Zahid juga pada awalnya berkomplot dengan Anwar menerusi pendedahan satu klip audio tular pada April lalu, bagaimanapun Anwar ditipu hidup-hidup dan gagal dalam usahanya menjadi PM selepas Ismail Sabri memperoleh majoriti yang diperlukan.


UMNO perlu bersedia hadapi perpecahan lebih teruk selepas PRN

Perpecahan dalaman UMNO dijangka akan lebih teruk selepas Pilihan Raya Negeri (PRN) nanti, ramal seorang penganalisis politik.

Kekalahan memalukan pada Pilihan Raya Umum Ke-15 (PRU-15) sudah cukup memperlihatkan huru-hara yang berlaku dalam UMNO, malah lebih parah apabila Presidennya enggan memikul tanggungjawab walaupun dikatakan menjadi menjadi punca prestasi parti merudum.

PRU-15 diadakan juga ekoran desakan Datuk Seri Ahmad Zahid Hamidi, tetapi apabila kalah teruk yang disalahkan pula adalah orang lain.

Malah, akar umbi nampaknya juga sudah mula tidak senang melihat Zahid yang menang pemilihan tanpa pertandingan dan menyuruh ahli-ahli parti menyokong DAP pada PRN nanti.

Penganalisis Universiti Teknologi Mara, Mujibu Abd Muis tidak menolak perpecahan dalam UMNO wujud walaupun Zahid sudah membuang kumpulan penentangnya sebelum ini dan jika gagal mencapai prestasi baik dalam PRN, berkemungkinan ia akan menjadi lebih serius lagi.

“UMNO sudah berpecah kepada beberapa puak, seperti kem Zahid, Bossku (Datuk seriNajib Razak) dan kem berkecuali yang mungkin mempunyai idea sendiri.

“Saya percaya ini (perpecahan dalam UMNO) akan bertambah buruk, jika keputusan PRN tidak memihak kepada mereka,” kata Mujibu dipetik laporan FMT.

Zahid sebelum ini sudah menyingkirkan penentangnya seperti Khairy Jamaluddin, bekas Ahli Parlimen seperti Tan Sri Noh Omar, Tan Sri Annuar Musa dan Datuk Seri Shahidan Kassim.

Beliau berkata, PRN akan menjadi pungutan suara terhadap keputusan pucuk pimpinan parti bekerjasama dengan Pakatan Harapan (PH) selepas PRU tahun lepas, apabila UMNO hanya memenangi 26 kerusi.

Susulan itu, ramai pemimpin UMNO menggesa Zahid melepaskan jawatannya, seperti dilakukan oleh Najib apabila Barisan Nasional hilang kuasa pada 2018.

Mujibu berkata, akar umbi UMNO juga sangsi dengan keputusan kerjasama dengan PH yang didalamnya terdapat DAP, musuh tradisi mereka selama ini.

Sementara itu, seorang lagi penganalisis, Dr Mazlan Ali berkata, PRN di Pulau Pinang, Kedah, Terengganu, Kelantan, Selangor dan Negeri Sembilan akan menjadi pengukur penting sokongan akar umbi terhadap keputusan pucuk pimpinan.

Katanya, keupayaan parti itu mengekalkan kerusi di enam negeri akan menjadi petunjuk jika parti itu masih relevan dalam kalangan pengundi.

“Jika prestasi UMNO buruk, ini menunjukkan parti itu perlu berusaha lebih untuk mendapatkan semula sokongan.

“(Parti) perlu merangka strategi baharu dan memikirkan cara untuk terus memenangi sokongan rakyat,” katanya lagi.


Penduduk Shanghai panik kes Covid-19 meningkat

Susulan peningkatan kes baharu Covid-19, penduduk di bandar besar China, Shanghai mula panik dan bimbang bakal berdepan sekali lagi penutupan seperti sebelum ini.

Orang ramai yang tinggal di Shanghai mula memenuhi platform barangan runcit dalam talian untuk mendapatkan stok makanan susulan kes penularan yang semakin tinggi.

Ketika ini, China sedang berdepan gelombang terburuk wabak Covid-19, sejak pandemik itu bermula lebih dua tahun lalu, dengan Shanghai mencatatkan angka kes tertinggi susulan penularan pantas varian Omicron.

Keadaan itu turut mengundang kekecewaan dalam kalangan pihak berkuasa.

Bandar terbesar di China itu hari ini merekodkan sebanyak 981 kes baharu, lebih kecil daripada jumlah harian sebelumnya dan hampir satu perlima daripada jumlah keseluruhan kes di seluruh negara.

Susulan peningkatan kes kebelakangan ini, Shanghai mengambil tindakan menutup kawasan kediaman secara bersasar iaitu yang mempunyai kes telah disahkan atau kontak rapat.

Peningkatan kes mencetuskan kebimbangan dalam kalangan orang awam terhadap kemungkinan lebih banyak penutupan atau arahan duduk di rumah dikenakan di seluruh bandar yang dihuni kira-kira 25 juta orang penduduk itu.

Kebimbangan orang ramai telah meningkat di bandar itu sejak beberapa hari lalu dan penduduk menggunakan media sosial untuk menyuarakan kekecewaan mereka.

Media China turut melaporkan, beberapa pedagang kewangan di Shanghai dan Shenzhen telah bermalam di pejabat masing-masing bagi mengelak daripada perintah duduk di rumah.


Kata tidak boleh pilihan raya kerana Covid-19, tapi kenapa bubar?

Bekas Ketua Menteri Melaka, Datuk Seri Idris Haron mempertikai langkah pembubaran Dewan Undangan Negeri (DUN) yang akan memberi laluan kepada pilihan raya negeri (PRN) terpaksa diadakan pada ketika krisis kesihatan masih melanda negara.

Idris yang juga salah seorang dari empat Ahli Dewan Undangan Negeri (ADUN) menarik sokongan terhadap kerajaan negeri Melaka itu berkata keputusan pembubaran DUN adalah tidak wajar kerana Covid-19 masih belum reda dan sepatutnya pertukaran kerajaan berlaku dengan aman tanpa perlu PRN.

“Kata tidak boleh ada pilihan raya kerana pandemik, jika demikian kenapa bubar?

“Rakyat melihat dan menilai apa yang berlaku dan ini membawa padah apabila pertukaran kepimpinan yang sepatutnya berlaku secara harmoni telah menjadi isu dan dikhuatiri boleh menjadi krisis Perlembagaan dan memalukan Malaysia di mata dunia,” kata ADUN Sungai Udang itu dalam satu kenyataan.

Speaker DUN Melaka Datuk Seri Ab. Rauf Yusoh pada Selasa lalu mengumumkan pembubaran DUN selepas mendakwa pembubaran itu dipersetujui Yang Dipertua Negeri, Tun Mohd. Ali Mohd. Rustam.

Idris berkata pembubaran DUN tidak sepatutnya berlaku kerana ia akan mengundang satu lagi krisis Perlembagaan dan menjelaskan tindakan mereka berempat menarik sokongan kerana mahu mendapat keyakinan rakyat semula.

“Ini bukan politiking, apa yang berlaku adalah sebenarnya penentangan terhadap kemungkaran dan membina semula keyakinan rakyat. Perlembagaan di atas segalanya, jika pembubaran mengikut semangat Perlembagaan ia adalah wajar.

“Namun jika ada sebarang usaha untuk menidakkan Perlembagaan oleh tangan-tangan tertentu, ini akan mencemarkan institusi Tuan Yang Dipertua Negeri sebagai simbol perpaduan dan keharmonian negeri,” katanya.

Pembubaran DUN itu diumumkan Ab. Rauf selepas Idris bersama ADUN Pengkalan Batu (Bebas), Datuk Norhizam Hassan Baktee; ADUN Pantai Kundor (UMNO), Datuk Nor Azman Hassan dan ADUN Telok Mas (Bersatu), Datuk Noor Effandi Ahmad bersepakat menarik sokongan terhadap KM Datuk Seri Datuk Seri Sulaiman Md Ali.


PH Terengganu tegur UMNO jangan pandang rendah rakan satu kerajaan

UMNO tidak wajar memandang rendah rakan parti lain yang berada dalam satu kerajaan campuran, kata Pakatan Harapan (PH) Terengganu.

Pengerusi PH negeri, Datuk Raja Kamarul Bahrin Raja Ahmad Shah memberitahu UMNO, semua parti dalam kerajaan campuran mempunyai kelebihan tersendiri dan mampu menentukan kemenangan lapan kerusi yang tewas tipis semasa pilihan raya lalu.

Beliau memberikan contoh antara lapan kerusi itu, Dewan Undangan Negeri (DUN) Ajil dimenangi PAS dengan majoriti empat undi manakala kemenangan Barisan Nasional (BN) di Bukit Besi hanya dibezakan dengan 46 undi.

“Undi diperoleh PH lebih tinggi dari majoriti kemenangan UMNO atau PAS, perlu diingat peranan parti gabungan lain tidak harus diperkecilkan.

“Parti ‘baru’ boleh membantu menjadi penentu ‘King Maker’ dalam situasi Terengganu yang lapan DUN majoriti menang begitu tipis jika penglibatan kami dihargai dan tidak direndahkan,” katanya dipetik laporan FMT.

Beliau mengulas kenyataan Pengerusi UMNO Terengganu Datuk Seri Ahmad Said yang mengingatkan PKR supaya ‘ukur baju di badan sendiri’ susulan permintaan parti itu bertanding di banyak kerusi pada Pilihan Raya Negeri (PRN) nanti.

Ahmad berkata, parti itu seharusnya melihat kekuatan jenteranya dan menerima hakikat pertarungan sebenar di Terengganu hanya membabitkan PAS dan UMNO.

Beliau mengulas kenyataan Pengerusi PKR Terengganu dan Kelantan Nik Nazmi Nik Ahmad yang melahirkan keyakinan parti itu untuk menang di beberapa kerusi telah dikenal pasti di Terengganu antaranya DUN Bandar.


Saya Timbalan Presiden seharusnya bertanding Parlimen juga: Tok Mat

Datuk Seri Mohamad Hasan mengesahkan bakal membuat penampilan bertanding di peringkat kerusi Parlimen pada pilihan raya umum ke-15 (PRU-15) nanti, selain mempertahankan kerusi Dewan Undangan Negeri (DUN) Rantau yang disandangnya.

Mohamad berkata selaku Timbalan Presiden UMNO sewajarnya untuk beliau bertanding kerusi Parlimen, namun tidak mendedahkan secara jelas kerusi mana satu yang bakal ditandinginya nanti.

“Insya-Allah, saya akan terus pertahankan kerusi DUN Rantau pada PRU15 ini. Kerusi Rantau ini, imbangan penduduk itu menggambarkan seperti Malaysia, orang Melayu, Cina dan India itu ramai.

“Jadi ia perlu diuruskan dengan baik dan saya yakin pengundi di Rantau akan terus berikan sokongan kepada Barisan Nasional (BN).

“Memandangkan saya sebagai Timbalan Presiden parti, seharusnya juga saya perlu untuk bertanding di peringkat kawasan Parlimen, untuk saya memainkan peranan dan perlu berada di peringkat kebangsaan untuk mengurus parti dan insya-Allah jika diberikan keyakinan oleh pengundi untuk menubuhkan kerajaan di peringkat pusat,” katanya dipetik laporan Utusan Malaysia.

Terdahulu, terdapat spekulasi mengatakan Mohamad yang mesra dipanggil Tok Mat akan bertanding di kerusi Rembau, sesuai dengan kedudukan beliau sebagai Ketua UMNO Bahagian Rembau.

Untuk rekod, kerusi Parlimen ketika ini disandang oleh Khairy Jamaluddin Abu Bakar yang juga Menteri Kesihatan.

Sementara itu, ketika diminta mengulas cadangan Menteri Besar Negeri Sembilan, Datuk Seri Aminuddin Harun untuk tidak mahu membubarkan DUN sebelum bulan Mac tahun depan, Mohamad berkata, Aminuddin mempunyai kuasa itu untuk menasihati Yang di-Pertuan Besar Negeri Sembilan.

“Beliau merupakan Menteri Besar, selaku ketua kerajaan negeri, beliau mempunyai kuasa untuk menasihati Yang di-Pertuan Besar Negeri Sembilan,

“Sama ada untuk bubarkan DUN ataupun tidak terpulang pada beliau, kalau tidak buat sama pun tidak mengapa, buat bersendirian juga lebih elok nanti, terpulang kepada beliau,” katanya. –


Rosmah kena 10 tahun penjara, denda RM970 juta

Mahkamah Tinggi Kuala Lumpur hari ini (1 September 2022) menjatuhi hukuman penjara 10 tahun dan denda RM970 juta ke atas Datin Seri Rosmah Mansor, setelah mendapati dia bersalah terhadap tiga pertuduhan rasuah melibatkan projek solar hibrid di sekolah-sekolah luar bandar di Sarawak.

Hakim Mohamed Zaini Mazlan bagaimanapun membenarkan permohonan Rosmah untuk menangguhkan hukuman sementara menunggu rayuan di Mahkamah Rayuan.

Mohamed Zaini juga membenarkan ikat jamin RM2 juta yang ditetapkan sebelum ini dikekalkan.

Jika dia gagal membayar denda berkenaan, Rosmah perlu menjalani hukuman penjara tambahan 30 tahun.

Untuk rekod, ini adalah denda tertinggi pernah dikenakan terhadap mana-mana pesalah mengikut Akta Suruhanjaya Pencegahan Rasuah Malaysia (SPRM).

Ketika membacakan keputusannya berkata beliau mendapati tertuduh gagal menyangkal andaian bahawa dia tidak menerima jumlah wang itu.

“Saya dapati resit RM187.5 juta diterima secara rasuah, pertuduhan kedua menerima RM1.5 juta dan pertuduhan ketiga menerima RM5 juta diterima secara rasuah sebagai balasan mendapatkan Jepak Holdings Sdn Bhd kontrak kerajaan melalui rundingan terus,” katanya.

“Pembelaan tidak mempunyai bukti yang boleh dipercayai dan bukti tidak berasas yang menimbulkan keraguan munasabah.

“Pihak pendakwaan telah menyampaikan kes mereka dan oleh itu saya mendapati tertuduh bersalah atas ketiga-tiga pertuduhan,” kata hakim Mohamed Zaini.

Terdahulu, mahkamah menolak permohonan kali ketiga Rosmah, yang juga digelar ‘First Lady Of Malaysia’, untuk menggugurkan hakim Mohamed Zaini daripada meneruskan perbicaraan kes itu dan membuat keputusannya.

Permohonan itu difailkan pada Selasa (30 Ogos) atas alasan kononnya penghakiman kesnya bocor. Keputusan penghakiman itu disediakan oleh pihak lain yang telah tular di media sosial pada 26 Ogos.

Rosmah sebelum ini menghadapi tiga pertuduhan rasuah melibatkan projek pembekalan dan pemasangan tenaga solar di 369 sekolah luar bandar di Sarawak bernilai RM1.25 bilion.

Rosmah pada 15 November 2018, mengaku tidak bersalah di Mahkamah Sesyen, atas dua tuduhan meminta rasuah wang tunai RM187.5 juta dan menerima RM1.5 juta berhubung projek pembekalan dan pemasangan tenaga solar di sekolah luar bandar di Sarawak.

Bagi pertuduhan pertama, dia didakwa meminta suapan untuk dirinya sendiri RM187.5 juta, yang dibuat melalui bekas pegawai khasnya Datuk Rizal Mansor, iaitu 15 peratus nilai kontrak daripada Saidi.

Wang berkenaan sebagai upah membantu Jepak Holdings mendapatkan projek dikenali sebagai Projek Bersepadu Sistem Solar Photovoltaic (PV) Hibrid dan Penyelenggaraan serta Operasi Genset/Diesel bagi 369 Sekolah Luar Bandar Sarawak bernilai RM1.25 bilion secara rundingan terus daripada Kementerian Pendidikan.

Rosmah didakwa melakukan perbuatan itu di Lygon Bistro, G-24, Ground Floor, Sunway Putra Mall, 100, Jalan Putra, Chow Kit dekat sini antara Mac dan April 2016.

Bagi pertuduhan kedua, dia didakwa menerima rasuah berjumlah RM1.5 juta daripada bekas Pengarah Urusan Jepak Holdings, Saidi Abang Samsudin sebagai upah membantu Jepak Holdings mendapatkan projek itu di Nombor 11, Jalan Langgak Duta, Taman Duta, pada 7 September 2017.

Rosmah didakwa mengikut Seksyen 16(a)(A) Akta Suruhanjaya Pencegahan Rasuah Malaysia 2009 dan boleh dihukum bawah Seksyen 24(1) akta sama.

Sabit kesalahan, ia memperuntukkan hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000, mengikut mana lebih tinggi.

Pada 10 April 2019, Rosmah sekali lagi dihadapkan ke Mahkamah Sesyen atas pertuduhan menerima suapan RM5 juta daripada Saidi menerusi Rizal kerana membantu Jepak Holdings mendapatkan projek sama di tempat yang sama di Jalan Langgak Duta.

Semua kes itu dipindahkan dari Mahkamah Sesyen ke Mahkamah Tinggi untuk perbicaraan yang bermula 5 Februari tahun lalu.

Rosmah diperintah membela diri pada 18 Februari 2021 terhadap tiga tuduhan rasuah selepas Mohamed Zaini memutuskan pihak pendakwaan berjaya membuktikan kes prima facie terhadapnya.

Rosmah kemudian beredar dari Kompleks Mahkamah Tinggi Kuala Lumpur.